Diari Oficial de la Generalitat Valenciana


Sumari del DOGV 9630, del 03-07-2023 (2023/7086)

RESOLUCIÓ de 23 de maig de 2023, de la directora general de Modernització i Relacions amb l'Administració de Justícia, per la qual es resol inscriure els nous estatuts de l'Il·lustre Col·legi Provincial de l'Advocacia d'Alacant en el Registre de col·legis professionals i consells valencians de col·legis professionals de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9630

Data del DOGV
:   03-07-2023

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2023/7086


Data del document
:   23-05-2023

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública

RESOLUCIÓ de 23 de maig de 2023, de la directora general de Modernització i Relacions amb l'Administració de Justícia, per la qual es resol inscriure els nous estatuts de l'Il·lustre Col·legi Provincial de l'Advocacia d'Alacant en el Registre de col·legis professionals i consells valencians de col·legis professionals de la Comunitat Valenciana. [2023/7086]  
  
Vist l'expedient de sol·licitud de modificació estatutària instruït a instàncies de l'Il·lustre Col·legi Provincial de l'Advocacia d'Alacant, inscrit amb el número 18 de la secció primera del Registre de col·legis professionals i de consells valencians de col·legis professionals de la Comunitat Valenciana, en el qual se sol·licita la inscripció dels nous estatuts en aquest registre, atenent els següents  
  
Fets  
Primer. En data 31 d'octubre de 2022, el degà del Col·legi va presentar la sol·licitud d'inscripció dels nous estatuts de la corporació professional en el Registre de col·legis professionals i de consells valencians de col·legis professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Segon. Els estatuts actuals del Col·legi es van inscriure en el Registre de col·legis professionals i de consells valencians de col·legis professionals de la Comunitat Valenciana el 10 maig de 2007, per resolució del director general de Justícia, de la Conselleria de Justícia, Interior i Administracions Públiques (DOGV 5509, de data 10.05.2007), i pel Decret 144/2020, de 25 de setembre, del Consell, es modifica la denominació de l'Il·lustre Col·legi Provincial d'Advocats d'Alacant, per la d'Il·lustre Col·legi Provincial de l'Advocacia d'Alacant (DOGV 8916, 30.09.2020). Aquesta modificació es va inscriure en el registre referit el 21 d'abril de 2021.  
Tercer. Mitjançant un ofici de 6 d'abril de 2023, la Subdirecció General d'Entitats Jurídiques i Recursos Materials de Justícia va formular objeccions a la documentació remesa i al contingut de la proposta de modificació dels estatuts, i sol·licitava que esmenaren les deficiències.  
  
Quart. El 12 de maig de 2023, el Col·legi va presentar documentació complementària que esmenava les objeccions formulades als estatuts per la Subdirecció General d'Entitats Jurídiques i Recursos Materials de Justícia, i es va remetre el text modificat dels estatuts.  
Cinqué. Consta en l'expedient el certificat del secretari del Col·legi, amb data 2 de novembre de 2022, subscrit pel degà, en què s'indica que la junta general extraordinària de col·legiats, celebrada el 15 de juny de 2022, va aprovar la modificació dels estatuts i va autoritzar el degà del Col·legi per a realitzar, davant de la Conselleria de Justícia, Interior i Administració Pública, les gestions necessàries per a la seua tramitació i publicació.  
Sisé. En data 12 de maig de 2023, l'Il·lustre Col·legi Provincial de l'Advocacia d'Alacant va presentar un certificat subscrit pel degà i el secretari en el qual s'indicava que en la junta de govern celebrada el dia 24 d'abril de 2023 es va adoptar l'acord d'aprovar i adaptar els nous estatuts a les observacions realitzades pel Servei de Col·legis Professionals i Registre d'Unions de Fet de la Comunitat Valenciana, seguint el suggeriment del Consell General de l'Advocacia, aprovada per la junta general extraordinària celebrada el 15 de juny de 2022, d'habilitar la Junta de Govern per a introduir eventuals modificacions estatutàries que foren requerides pel Consell General de l'Advocacia Espanyola i/o l'òrgan competent de la Generalitat Valenciana en tràmit de qualificació de la seua legalitat, i que s'ha recollit en la disposició transitòria del nou text.  
Consta en l'expedient la comunicació al Consell Valencià de Col·legis d'Advocats de la Comunitat Valenciana, amb data 10 de maig de 2023, de conformitat amb el que disposa l'article 11.3 de la Llei 6/1997, de 4 de desembre, de la Generalitat, de consells i col·legis professionals de la Comunitat Valenciana.  
  
Seté. La modificació estatutària la inscripció de la qual se sol·licita es refereix a uns nous estatuts, que queden redactats segons l'annex I d'aquesta resolució.  
  
Fonaments de dret  
Primer. Revisada la sol·licitud de nous estatuts de l'Il·lustre Col·legi Provincial de l'Advocacia d'Alacant, aquests contenen les determinacions que exigeix l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els estatuts s'han aprovat amb els requisits i les formalitats que preveu aquest article i els mateixos estatuts del Col·legi.  
  
Tercer. Aquesta direcció general és competent per a tramitar i resoldre aquest expedient, de conformitat amb el que disposa l'article 6.1 de la Llei 6/1997, de 4 de desembre, de consells i col·legis professionals de la Comunitat Valenciana, tenint en compte el que preveu la disposició final del Decret 4/2002, de 8 de gener, pel qual s'aprova el Reglament de desplegament de la Llei 6/1997, de 4 de desembre, de consells i col·legis professionals de la Comunitat Valenciana; i en virtut de les atribucions que conté l'article 73 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i l'article 9.2.f del Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública.  
  
Per tot això, vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; així com els articles 21 i 74 del Decret 4/2002, de 8 de gener, del Govern Valencià, pel qual s'aprova el reglament de desplegament d'aquesta última, i la resta de disposicions complementàries aplicables pertinentment, resolc:  
  
  
Primer  
Inscriure els nous Estatuts de l'Il·lustre Col·legi Provincial de l'Advocacia d'Alacant en el Registre de col·legis professionals i de consells valencians de col·legis professionals de la Comunitat Valenciana.  
  
Segon  
Publicar aquesta resolució en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, es podrà interposar, potestativament, un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la notificació. Tot això de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 23 de maig de 2023.- La directora general de Modernització i Relacions amb l'Administració de Justícia: Àngels Bixquert Sanz.  
  
  
  
  
  
ANNEX I  
ESTATUTS DE L'IL·LUSTRE COL·LEGI PROVINCIAL DE L'ADVOCACIA D'ALACANT  
  
Índex  
TÍTOL I. DE L'ADVOCACIA  
Article 1  
TÍTOL II. DEL COL·LEGI  
Capítol I  
Article 2. De l'Il·lustre Col·legi Provincial de l'Advocacia d'Alacant  
Article 3. Àmbit territorial, domicili i delegacions  
Article 4. Finalitats  
Article 5. Funcions de l'ICALI  
Article 6. Creació, denominació i símbols corporatius  
Article 7. Llengües oficials  
Article 8. De l'acció social de l'ICALI  
Capítol II  
Article 9. Dels col·legiats i col·legiades  
Article 10. Incorporació al Col·legi  
Article 11. Incorporació de professionals de l'advocacia procedents d'altres col·legis  
Article 12. Aprovació i denegació de la incorporació  
Article 13. Acreditació de la col·legiació  
Article 14. Actuació de professionals de l'advocacia d'altres col·legis  
Article 15. Suspensió i pèrdua de la col·legiació  
Article 16. Rehabilitació  
Article 17. Finestreta única  
Article 18. Memòria anual  
Article 19. Servei d'atenció  
Capítol III. De les obligacions i els drets dels col·legiats i col·legiades.  
Article 20. De les obligacions, prohibicions, incompatibilitats, restriccions especials i publicitat de col·legiats i col·legiades  
Article 21. Dels drets dels col·legiats i col·legiades  
Article 22. De l'assistència jurídica gratuïta  
Article 23. De l'exercici individual, col·lectiu i multiprofessional  
Article 24. De la substitució  
Article 25. Honoraris professionals  
Article 26. Distincions i honors  
TÍTOL III. ÒRGANS DE GOVERN  
Article 27. Principis rectors i òrgans de govern  
Capítol I. De la Junta General  
Article 28. Atribucions  
Article 29. Convocatòries i Reunions  
Capítol II. De la Junta de Govern  
Article 30. Atribucions  
Article 31. Composició  
Article 32. Reunions i convocatòries  
Article 33. Comissió permanent de la Junta de Govern  
Capítol III. Del Deganat, el Vicedeganat, la Secretaria, la Tresoreria, el comptador interventor o comptadora interventora, el bibliotecari o bibliotecària i els diputats i diputades  
Article 34. Exercici de les seues funcions  
Article 35. Del degà o degana  
Article 36. Del vicedegà o vicedegana  
Article 37. De la Secretaria  
Article 38. De la Tresoreria  
Article 39. De la Comptadoria  
Article 40. Del bibliotecari o bibliotecària  
Article 41. Dels diputats i diputades de la Junta  
TÍTOL IV. DE LES ELECCIONS  
Article 42. Del règim electoral  
Article 43. No podran ser elegibles  
Article 44. Convocatòria de les eleccions  
Article 45. De la junta electoral  
Article 46. Publicitat de la convocatòria i llistes d'electors  
Article 47. Presentació de candidatures  
Article 48. Desenvolupament de les votacions  
Article 49. Vot per correu  
Article 50. Recompte de vots  
Article 51. Presa de possessió  
Article 52. Disposicions comunes a l'elecció  
TÍTOL V. DE LES DELEGACIONS  
Article 53. De les delegacions  
TÍTOL VI. DEL DEFENSOR O DEFENSORA DEL COL·LEGIAT/ADA  
Article 54. Funcions, mandat i atribucions  
Article 55. Elecció i manera d'actuar  
TÍTOL VII. DE LES COMISSIONS  
Article 56. Creació i classes de comissions  
Article 57. Del funcionament, la composició i els membres de les comissions  
Article 58. Comissions  
Article 59. Comissió de Deontologia Professional i Intrusisme  
Article 60. Altres comissions  
TÍTOL VIII. DE LES AGRUPACIONS I LES SECCIONS  
Article 61. De les agrupacions  
Article 62. De l'Agrupació de l'Advocacia Jove d'Alacant  
Article 63. De l'Agrupació de Dones Advocades d'Alacant  
Article 64. De les seccions  
TÍTOL IX. DE L'ESCOLA DE PRÀCTICA JURÍDICA  
Article 65. Escola de Pràctica Jurídica  
TÍTOL X. RÈGIM ECONÒMIC  
Article 66. Principis informadors i comptes anuals  
Article 67. Recursos econòmics  
Article 68. Patrimoni del Col·legi  
Article 69. Pressupost  
Article 70. De la comptabilitat  
TÍTOL XI. DE LA RESPONSABILITAT  
Article 71. De la responsabilitat disciplinària  
Article 72. Potestat disciplinària  
Article 73. Principis generals  
Article 74. Infraccions  
Article 75. Sancions  
Article 76. Principi de proporcionalitat  
Article 77. Sancions als professionals de l'advocacia en el torn d'ofici  
Article 78. Regla general sobre infraccions i sancions a societats professionals  
Article 79. Sancions per a les societats professionals  
Article 80. De la mediació deganal  
Article 81. Del procediment disciplinari  
TÍTOL XII. DEL RÈGIM JURÍDIC DELS ACORDS I LES SEUES IMPUGNACIONS  
Article 82. Dels acords  
Article 83. De la nul·litat i l'anul·labilitat dels acords  
Article 84. Del recurs  
Article 85. De la possibilitat de recurs per la Junta de Govern  
Article 86. De la possibilitat de recórrer davant de la jurisdicció contenciosa administrativa  
Article 87. Terminis  
TÍTOL XIII. DE LA MODIFICACIÓ DE L'ESTATUT  
Article 88. Modificació de l'Estatut  
TÍTOL XIV. DEL CANVI DE DENOMINACIÓ, FUSIÓ, SEGREGACIÓ, DISSOLUCIÓ I LIQUIDACIÓ  
Article 89. De la fusió, la segregació, la dissolució i la liquidació del Col·legi  
DISPOSICIÓ ADDICIONAL  
DISPOSICIONS TRANSITÒRIES  
DISPOSICIÓ FINAL  
DISPOSICIÓ DEROGATÒRIA  
  
  
TÍTOL I  
De l'advocacia  
  
Article 1  
1. L'advocacia és una professió lliure i independent, que presta un servei d'interés públic a la societat. S'exerceix en règim de lliure i lleial competència, per mitjà del consell i la defensa de drets i interessos públics o privats, mitjançant l'aplicació de la ciència i la tècnica jurídica, amb vista a la concòrdia, i es constitueix en garantia dels drets i les llibertats de les persones. Els seus professionals hauran de vetlar sempre pels interessos d'aquells als quals defensen, amb respecte als principis de l'estat social i democràtic de dret reconeguts constitucionalment.  
  
2. En l'exercici professional, l'advocat queda sotmés a la normativa legal i estatutària, al compliment fidel de les normes de la deontologia professional i usos de l'advocacia i al consegüent règim disciplinari col·legial.  
3. Correspon a l'advocacia de manera exclusiva i excloent la defensa jurídica dels drets aliens i, per tant, l'exercici professional de la direcció i la defensa de les parts en tota classe de processos, així com l'assessorament i el patrocini de tots els drets i els interessos que siguen susceptibles de defensa jurídica. Són principis rectors i valors superiors de l'exercici de l'advocacia els d'independència, llibertat, dignitat i integritat, així com el respecte del secret professional.  
  
4. Els professionals de l'advocacia han de ser persones d'honorabilitat reconeguda i, en conseqüència, han d'observar una trajectòria de respecte de les lleis, els principis rectors de l'advocacia, les normes deontològiques i les bones pràctiques professionals.  
  
  
TÍTOL II  
Del Col·legi  
  
CAPÍTOL I  
  
Article 2. De l'Il·lustre Col·legi Provincial de l'Advocacia d'Alacant  
L'Il·lustre Col·legi Provincial de l'Advocacia d'Alacant, en avant ICALI o el Col·legi, és una corporació de dret públic emparada per la llei i reconeguda per l'Estat, amb personalitat jurídica pròpia i plena capacitat per a complir els seus fins.  
1. Es regirà per la Llei de col·legis professionals de la Comunitat Valenciana i la resta de disposicions estatals i autonòmiques pertinents, si és el cas, així com per l'Estatut General de l'Advocacia Espanyola, l'Estatut del Consell Valencià de Col·legis d'Advocats, el present estatut i el reglament que es puga aprovar per al seu desplegament, així com per les normes d'ordre intern i els acords dels òrgans corporatius en l'àmbit de les seues competències respectives i per la resta de normes de compliment obligat que li siguen aplicables.  
2. L'accés i l'exercici a la professió dels seus membres es regeix pels principis d'igualtat i no-discriminació per raó de gènere, origen racial o ètnic, religió o conviccions, discapacitat, edat o orientació sexual, en els termes previstos en la legislació vigent.  
  
Article 3. Àmbit territorial, domicili i delegacions  
1. Correspon el seu àmbit territorial amb competència exclusiva i excloent a l'àmbit territorial que tenia al promulgar-se la Constitució Espanyola de 1978, i els partits judicials d'Alacant, Benidorm, Dénia, Elda, Novelda, Sant Vicent del Raspeig, la Vila Joiosa i Villena. La modificació de les demarcacions judicials no afectarà el seu àmbit territorial, que tindrà competència en els nous partits judicials que puguen crear-se en el seu territori.  
2. La seu principal radica a la ciutat d'Alacant, carrer Gravina núm. 4, on estarà situada la seua representació corporativa i instal·lades diverses dependències i oficines, que també serà nomenada seu institucional, sense perjudici de les seus de les delegacions existents o de la creació de noves en les demarcacions en què resulte convenient per al millor compliment dels fins i més eficàcia de les seues funcions.  
  
3. Les delegacions exerciran la representació col·legial delegada en l'àmbit de la seua demarcació, amb les competències que resulten d'aquest estatut i les que, si és el cas, determine la Junta de Govern.  
4. Per una proposta de la Junta de Govern o d'un grup que represente un nombre superior al quinze per cent de col·legiats i col·legiades, es podrà traslladar tant la seu institucional com les de les delegacions als llocs que s'acorden. De la mateixa manera, es podran crear noves delegacions o eliminar les existents.  
a) La decisió requerirà convocar una junta general extraordinària, en la qual la proposta se sotmetrà a votació.  
b) Perquè la proposta de trasllat s'aprove, caldrà obtindre la majoria establida per a les modificacions estatutàries.  
c) Una vegada aprovat el trasllat, aquest es comunicarà als organismes i les administracions competents, pels seus tràmits, com a modificació estatutària.  
  
Article 4. Fins  
Són fins essencials de l'ICALI, en el seu àmbit:  
1. L'ordenació de l'exercici de la professió vetlant perquè s'adeqüe a les normes ètiques i jurídiques que la regulen, la seua exclusiva representació institucional, la defensa dels drets i els interessos professionals, el control deontològic i l'exercici de la potestat disciplinària, la formació inicial i continuada, la col·laboració en el funcionament, la promoció i la millora de l'Administració de justícia, l'organització i la prestació del servei d'assistència jurídica gratuïta en els termes establits en les lleis, la intervenció en el procés d'accés a la professió, la defensa de l'estat social i democràtic de dret, la promoció i la defensa dels drets humans i els altres que preveja l'Estatut general de l'advocacia espanyola i la normativa estatal i autonòmica, si és el cas, aplicable.  
  
2. Igualment, és fi essencial del Col·legi protegir els interessos de consumidors i usuaris, tant en relació amb els serveis que preste directament com en els que presten els seus membres.  
A l'efecte de complir aquest fi, el Col·legi disposarà d'un servei d'atenció als consumidors i els usuaris que tramitarà i resoldrà les queixes i les reclamacions o, si és el cas, les remetrà perquè les resolga la Junta de Govern.  
3. L'ICALI vetlarà i garantirà l'eficàcia i l'exercici correcte de defensa, removent els obstacles que el dificulten, vetlant per la llibertat i la independència en l'exercici professional. En conseqüència, empararà el professional de l'advocacia quan siga inquietat, pertorbat o pressionat en l'exercici de la seua funció, en garantia del seu dret constitucional de defensa i de la seua condició d'actor de l'Administració de justícia.  
  
  
Article 5. Funcions de l'ICALI  
Són funcions de l'ICALI:  
a) Aprovar el seu estatut i els reglaments que el despleguen, així com qualsevol altre en l'àmbit de les seues competències.  
b) Exercir la representació de la professió i exercir totes les competències i les funcions que se li atribuïsquen legalment o li deleguen les administracions públiques o es deriven de convenis de col·laboració amb unes altres entitats públiques o privades; per a complir els seus fins i/o la defensa de la professió davant de l'Administració, les institucions, els tribunals, les entitats i els particulars, amb legitimació per a ser part, com en via judicial en tots els litigis i les causes que afecten els drets i els interessos professionals i siguen procedents per a complir els fins de l'advocacia, tant en via administrativa com en via judicial exercitant les accions administratives, civils, penals o socials que siguen procedents o compareixent com a demandat en els indicats procediments.  
  
c) Ordenar, en l'àmbit de la seua competència, l'activitat professional, procurant la concòrdia, la companyonia, l'harmonia i la col·laboració entre la col·legiació.  
d) Exercir el dret de petició d'acord amb la llei.  
e) Organitzar activitats i serveis comuns de caràcter professional, cultural, assistencial, de previsió i anàlegs d'interés per als seus membres, especialment els d'assistència i orientació jurídica.  
f) Informar, en els àmbits de competència respectius, de paraula o per escrit:  
- En tots els projectes o les iniciatives de les Corts Generals, del Govern, d'òrgans legislatius o executius de caràcter autonòmic i de qualsevol altre organisme que així ho requerisca.  
- En els procediments administratius o judicials, quan se'l requerisca per a això o quan se'n preveja la intervenció conformement a la legislació vigent.  
- En les sol·licituds sobre les persones col·legiades que els formule qualsevol autoritat competent d'un estat membre de la Unió Europea en els termes previstos en la llei sempre que estiguen degudament motivades i que la informació obtinguda s'empre únicament per a la finalitat per a la qual s'haja sol·licitat en els termes previstos en la legislació sobre protecció de dades personals, respecte de les sancions fermes imposades a aquestes, així com les peticions d'inspecció o investigació.  
  
g) Col·laborar amb el poder judicial i els altres poders públics mitjançant la realització d'estudis, elaboració d'estadístiques i altres activitats relacionades amb els seus fins, que se li sol·liciten o s'acorden per iniciativa pròpia.  
h) Participar en matèries pròpies de la professió en els òrgans consultius de l'Administració, organismes interprofessionals, consells socials i patronats.  
i) Elaborar i aprovar els pressupostos anuals d'ingressos i despeses, així com els seus comptes i liquidacions.  
j) Establir i exigir aportacions econòmiques.  
k) Portar un registre dels membres en què conste, almenys, un testimoni autèntic del títol acadèmic oficial, la data d'alta en el col·legi, el domicili professional, la signatura actualitzada i totes les circumstàncies que afecten la seua habilitació per a l'exercici professional, si és el cas.  
l) Elaborar criteris generals i orientatius d'honoraris a l'efecte exclusiu de la taxació de costes i de la jura de comptes, de conformitat amb el que s'estableix en la llei.  
m) Subscriure convenis de col·laboració amb entitats públiques o privades per a complir els seus fins.  
n) Resoldre les discrepàncies que puguen sorgir en relació amb l'actuació professional dels col·legiats/ades i la percepció dels seus honoraris, mitjançant un laude al qual prèviament se sotmeten de manera expressa les parts interessades.  
o) Proposar i, si és el cas, adoptar les mesures necessàries per a evitar l'intrusisme professional i la competència deslleial, exercitant respecte d'això les accions legals pertinents.  
p) En matèria de la seua competència i publicitat, complir i fer complir les disposicions legals i estatutàries, així com les decisions adoptades pels òrgans col·legials, i impedir la deslleial.  
q) Instar, promoure i participar en la formació dels professionals de l'advocacia, realitzant totes les actuacions que siguen necessàries per al seu perfeccionament i formació inicial, continuada i especialitzada, i procurar, en la mesura que siga possible, l'homologació dels cursos, per les autoritats competents, quan aquests siguen requisit per a realitzar certa activitat. Per a això, participarà en l'elaboració dels plans d'estudi, informarà de les normes de l'organització en els centres docents corresponents a la professió i mantindrà el contacte amb aquests. Al mateix temps podrà crear, mantindre i homologar davant dels organismes corresponents una escola de pràctica jurídica per a complir aquests fins, tal com es desplega en l'article 65 d'aquest estatut.  
  
r) Exercir, en l'ordre professional i col·legial, la potestat disciplinària.  
s) Adoptar les mesures necessàries per a garantir el compliment de l'assegurament de la responsabilitat civil dels seus membres.  
t) Intervindre, promoure i/o participar en sistemes alternatius a la via judicial per a la resolució de conflictes i, dins d'aquests, amb interés especial en la mediació, l'arbitratge i les seues institucions. Amb una sol·licitud prèvia: en les qüestions que, per motius professionals, se susciten entre els col·legiats/ades, o entre aquests i els seus clients. O en els assumptes que se li sotmeten, de qualsevol naturalesa. I constituir, modificar, extingir i homologar els instituts que es creen a aquest efecte en el seu si, o qualsevol altre.  
u) Complir i fer complir als seus membres les normes generals i especials, aquest estatut, els reglaments i els acords adoptats pels òrgans col·legials en matèria de la seua competència.  
v) Totes les funcions que redunden en benefici de la protecció dels interessos dels consumidors i els usuaris.  
w) Totes les altres funcions que dispose la legislació estatal o autonòmica, redunden en benefici dels interessos de la professió i altres fins de l'advocacia.  
  
Article 6. Creació, denominació i símbols corporatius  
1. El Col·legi es va fundar en 1838 i la seua denominació oficial és la d'Ilustre Col·legi Provincial de l'Advocacia d'Alacant.  
2. És senyal d'identitat el seu tradicional i històric escut que es reprodueix a continuació. Al costat d'una imatge i una identitat visual corporativa, que s'adaptarà, quan siga procedent, a les preferències estètiques del moment i les circumstàncies.  
  
  
  
3. Així mateix, és imatge corporativa el logotip que es representa gràficament i que també es reprodueix a continuació.  
  
  
  
4. El Col·legi és aconfessional, si bé per raons històriques i mantenint la tradició, té com a patrons la Immaculada Concepció i sant Ramon de Penyafort.  
5. La Junta de Govern tindrà facultat per a establir els dies de les celebracions patronals, així com per a adaptar la imatge i la identitat visual corporativa.  
  
Article 7. Llengües oficials  
El castellà i el valencià són les llengües oficials de l'ICALI. Els integrants tenen dret a utilitzar-ne qualsevol en els actes i les comunicacions de caràcter col·legial, generals i particulars.  
  
Article 8. De l'acció social de l'ICALI  
1. El Col·legi tindrà especialment en compte la seua responsabilitat envers la societat en què s'integra. Per això podrà promoure, organitzar i executar programes d'acció social en benefici dels sectors més desfavorits, així com per a la promoció i la difusió dels drets humans, els valors democràtics de convivència o la cooperació internacional.  
  
2. Sense perjudici de les competències derivades de la legislació sobre assistència i orientació jurídica o en matèria d'assistència jurídica gratuïta, vetlarà perquè tota persona tinga accés a l'assessorament jurídic i a la justícia i dispose de l'assistència d'un professional de l'advocacia per a la defensa dels seus drets i interessos legítims, fins i tot auxiliant-la perquè sempre designe un o una professional de l'advocacia, bé siga de la seua elecció o d'ofici, amb reconeixement del dret d'assistència jurídica gratuïta o sense.  
3. El Col·legi podrà organitzar i prestar serveis gratuïts, amb finançament extern públic o privat o sense, dedicats a assessorar els qui es troben en situacions de necessitat, desavantatge o risc d'exclusió social.  
CAPÍTOL II  
  
Article 9. Dels col·legiats i col·legiades  
L'ICALI està integrat per les següents classes de col·legiats i col·legiades:  
a) Exercents, que són els que es dediquen professionalment a l'exercici de l'advocacia. Poden ser residents o no residents, depenent de si tenen en l'àmbit col·legial el seu despatx únic o principal.  
b) No exercents, que no es dediquen a l'exercici professional de l'advocacia i manquen del dret a denominar-se advocades o advocats.  
c) D'honor, que són els que han sigut objecte d'aquesta distinció pels seus mèrits o els serveis rellevants prestats a l'advocacia o a la corporació, d'acord amb el que es desplega en l'article 26 d'aquest estatut.  
  
  
Article 10. Incorporació al Col·legi  
1. Són requisits necessaris per a la incorporació al Col·legi els que determina l'Estatut General de l'Advocacia Espanyola i:  
- No estar col·legiat de manera prèvia en un col·legi de procuradors com a exercent, per a la qual cosa s'autoritzarà expressament l'ICALI per a realitzar tants esbrinaments com siguen necessaris referent a això i, especialment, a l'accés a les bases de dades dels respectius col·legis de procuradors i el Consell General dels Procuradors d'Espanya, de manera que si aquesta condició consta així, podrà denegar la sol·licitud, llevat que a requeriment, qui es vulga col·legiar, acredite la baixa en la condició de procurador indicada. En aplicació del que disposa l'article primer, punt quart, de la Llei 34/2006, de 30 d'octubre, sobre l'accés a les professions d'advocat i procurador dels tribunals.  
  
2. La sol·licitud es realitzarà mitjançant un escrit dirigit a la Junta de Govern al qual s'adjuntarà la documentació acreditativa del compliment dels requisits per a la col·legiació. Aquesta sol·licitud podrà tramitar-se per via telemàtica a través de la finestreta única.  
3. La col·legiació com a resident exigeix tindre en el seu àmbit territorial un despatx únic o principal i no estar incorporat en cap altre col·legi en aquest caràcter, sense perjudici del trasllat que exigirà la baixa en el Col·legi de provinença per a ser alta en aquest col·legi.  
4. La incorporació a la professió per primera vegada serà solemne, exigirà el jurament o la promesa d'acatar la Constitució i la resta de l'ordenament jurídic i de complir les normes deontològiques de la professió, amb llibertat i independència, de bona fe, amb lleialtat al client, respecte de la part contrària i guardant el secret professional tal com exigeix l'article 1.3 de l'Estatut General de l'Advocacia Espanyola, i s'ajustarà a les formalitats següents:  
a) Prestaran jurament o promesa d'acatament a la Constitució i a la resta de l'ordenament jurídic, així com del compliment fidel de les obligacions i les normes estatutàries i deontològiques que regulen l'advocacia.  
b) El jurament o la promesa es prestarà davant de la Junta de Govern del Col·legi. En tot cas es deixarà constància en l'expedient personal de la prestació d'aquest jurament o promesa.  
c) Haurà de ser apadrinat per un company o una companya, que el presentarà a la Junta de Govern. En el cas que no dispose de padrí, ho serà per un membre de la Junta de Govern del Col·legi o de l'Agrupació de l'Advocacia Jove de l'ICALI.  
5. Per la col·legiació s'entén concedida al Col·legi l'autorització per a comunicar les dades que, segons el parer de la Junta de Govern, tinguen caràcter professional, incloure-les en les guies col·legials i cedir-les a tercers d'acord amb les estipulacions de la legislació pertinent amb les limitacions que estableix.  
  
Article 11. Incorporació de professionals de l'advocacia procedents d'altres col·legis  
1. Podran incorporar-se com a no residents al Col·legi els procedents d'altres col·legis d'Espanya, acreditant el seu exercici i pertinença actual i vigent a la respectiva corporació de residència.  
2. També hauran de justificar no estar donats de baixa o suspesos temporalment en l'exercici de l'advocacia per altres col·legis.  
3. Caldrà ajustar-se al que disposa l'Estatut General de l'Advocacia Espanyola quant a les persones que hagen exercit prèviament en un altre estat de la Unió Europea.  
  
Article 12. Aprovació i denegació de la incorporació  
1. Les sol·licituds d'incorporació seran aprovades, suspeses o denegades, amb les diligències i els informes previs que corresponga, per la Junta de Govern del Col·legi mitjançant una resolució motivada, i hauran de ser admesos els qui reunisquen els requisits establits per a col·legiar-se.  
2. La resolució de la Junta de Govern haurà de pronunciar-se dins dels tres mesos des de la presentació de la sol·licitud, i, una vegada transcorregut aquest termini, la col·legiació es considerarà aprovada.  
3. Si la Junta de Govern denega o suspés la incorporació que es pretén, es comunicarà a qui l'haja sol·licitat fent constar els fonaments de la denegació. Contra aquesta resolució, el sol·licitant podrà interposar una reclamació davant de la mateixa Junta de Govern, en el termini de deu dies, i formular les al·legacions que considere oportunes a la proposta d'acord de denegació o suspensió de la incorporació, reclamació que el mateix òrgan haurà de resoldre en el termini d'un mes. Contra l'acord definitiu denegatori, és possible recórrer davant del Consell Valencià de Col·legis d'Advocats, d'acord amb el que disposa l'article 36 de l'Estatut d'aquest òrgan, la resolució del qual esgotarà la via administrativa i serà susceptible d'impugnació davant de la jurisdicció contenciosa administrativa.  
4. La denegació d'incorporació com a exercent adoptada per un col·legi impedirà la incorporació a un altre quan es tracte d'una causa inesmenable o que no s'haja esmenat degudament. A aquest efecte, les resolucions denegatòries d'incorporació es comunicaran al Consell General de l'Advocacia Espanyola perquè es trasllade a tots els col·legis de l'advocacia.  
  
Article 13. Acreditació de la col·legiació  
En el moment de la incorporació, s'assignarà un número de col·legiació que haurà de consignar-se al costat del nom quan es realitzen actuacions professionals. El Col·legi expedirà un document acreditatiu d'aquesta condició, carnet o targeta d'identitat que s'ajustarà en tot cas al model que acorde la Junta de Govern.  
  
Article 14. Actuació de professionals de l'advocacia d'altres col·legis  
Els professionals de l'advocacia pertanyents a altres col·legis quedaran subjectes a les normes i el règim disciplinari d'aquesta corporació quan actuen en el seu àmbit territorial i tindran dret a utilitzar els serveis col·legials directament relacionats amb l'exercici de la professió, i la seua llibertat i independència en l'actuació professional estaran emparades pel Col·legi.  
  
Article 15. Suspensió i pèrdua de la col·legiació  
1. La suspensió i la pèrdua de la col·legiació es produirà per:  
a) Defunció.  
b) Baixa voluntària.  
c) Falta de pagament de dotze mensualitats de la quota obligatòria al pagament de la qual estiguera obligat.  
d) Condemna ferma que comporte l'accessòria d'inhabilitació per a l'exercici de la professió.  
e) Sanció ferma d'expulsió del Col·legi, acordada en un expedient disciplinari.  
2. La pèrdua de condició de col·legiat/ada l'acordarà la Junta de Govern del Col·legi en una resolució motivada i, una vegada ferma, es comunicarà al Consell General i al Consell Valencià de Col·legis d'Advocats, així com als jutjats i als tribunals amb seu en el territori col·legial.  
3. Els qui es troben en aquesta situació per falta de pagament de quotes podran recuperar la seua condició col·legial i drets, abonant el que correspon i els interessos legals al tipus legal incrementat en dos punts.  
4. En qualsevol cas, en el que no preveja aquest es regirà pel que disposa en l'Estatut General de l'Advocacia Espanyola.  
  
Article 16. Rehabilitació  
1. El professional de l'advocacia que haja patit la sanció disciplinària d'expulsió podrà obtindre la rehabilitació per a l'exercici de la professió complint els requisits previstos en l'Estatut General de l'Advocacia Espanyola.  
2. La Junta de Govern establirà les activitats formatives que en matèria de deontologia professional hauran de superar els qui sol·liciten la rehabilitació.  
3. Les resolucions que s'adopten en matèria de rehabilitació seran sempre motivades.  
  
Article 17. Finestreta única  
1. El Col·legi disposarà d'un portal electrònic perquè, a través de la finestreta única prevista en la llei, els professionals puguen realitzar tots els tràmits necessaris per a la col·legiació, el seu exercici i la seua baixa en el Col·legi, a través d'un únic punt, per via electrònica i a distància. El Col·legi farà el que calga perquè, a través d'aquesta finestreta única, els professionals puguen de manera gratuïta:  
a) Obtindre tota la informació i els formularis necessaris per a accedir a l'activitat professional i el seu exercici.  
b) Presentar tota la documentació i les sol·licituds necessàries, incloent-hi la de col·legiació.  
c) Conéixer l'estat de tramitació dels procediments en els quals tinga consideració d'interessat i rebre la notificació corresponent dels actes de tràmit preceptius i la resolució el Col·legi, incloent-hi la notificació dels expedients disciplinaris quan siga procedent.  
  
d) Ser convocades les juntes generals ordinàries i extraordinàries i posar en el seu coneixement l'activitat pública i privada del Col·legi.  
  
2. A través de la referida finestreta única, per a defendre millor els drets dels consumidors i els usuaris, el Col·legi oferirà la informació següent de manera, clara, inequívoca i gratuïta:  
a) L'accés al registre de col·legiats/ades, que estarà actualitzat permanentment i en el qual constaran, almenys, les dades següents: nom i cognoms dels i les professionals col·legiats, el número de col·legiació, els títols oficials que tinguen, el domicili professional i la situació d'habilitació professional.  
b) L'accés al registre de societats professionals, que tindrà el contingut descrit en la llei.  
c) Les vies de reclamació i els recursos que podran interposar-se en cas de conflicte entre el consumidor o l'usuari i una persona col·legiada o el Col·legi.  
d) Les dades de les associacions o les organitzacions de consumidors i usuaris a les quals els destinataris dels serveis professionals poden dirigir-se per a obtindre assistència. Aquesta informació podrà proporcionar-se a través d'un enllaç a la pàgina web corresponent.  
e) El contingut del Codi Deontològic de l'Advocacia Espanyola i d'altres que puguen ser aplicables.  
  
Article 18. Memòria anual  
1. El Col·legi està subjecte al principi de transparència en la seua gestió. Per a això, elaborarà una memòria anual que continga la informació següent:  
a) Informe de la gestió econòmica, incloent-hi les despeses de personal desglossades suficientment i amb l'especificació de les retribucions dels membres de la Junta de Govern segons el càrrec, si és el cas.  
b) Import de les quotes aplicables desglossades per concepte i pel tipus de serveis prestats, així com les normes per al seu càlcul i aplicació.  
c) Informació agregada i estadística relativa als procediments informatius i sancionadors en fase d'instrucció o que hagen assolit fermesa, amb la indicació de la infracció a què es refereixen, de la seua tramitació i de la sanció imposada si és el cas, amb observança, en tot cas, de la legislació en matèria de protecció de dades de caràcter personal.  
  
d) Informació agregada i estadística relativa a queixes i reclamacions presentades pels consumidors o els usuaris o les seues organitzacions representatives, així com sobre la seua tramitació i, si és el cas, dels motius d'estimació o desestimació de la queixa o la reclamació, amb observança, en tot cas, de la legislació en matèria de protecció de dades de caràcter personal.  
e) Els canvis en el contingut del Codi Deontològic, si n'hi ha.  
  
f) Les normes sobre incompatibilitats i les situacions de conflicte d'interessos en què es troben els membres de la Junta de Govern.  
2. La memòria anual aprovada haurà de fer-se pública a través de la pàgina web en el primer semestre de cada any, després de la celebració de la primera junta general, d'acord amb el que disposa l'article 74, punts dos i tres, de l'Estatut General de l'Advocacia Espanyola.  
  
Article 19. Servei d'atenció  
1. El Col·legi haurà d'atendre les queixes o les reclamacions presentades.  
2. Així mateix, disposarà d'un servei d'atenció als consumidors, que necessàriament tramitarà i resoldrà totes les queixes i les reclamacions que es presenten referides a l'activitat col·legial o professional dels seus membres, així com per associacions i organitzacions de consumidors i usuaris en la seua representació o en defensa dels seus interessos.  
3. El Col·legi, a través d'aquest servei d'atenció, resoldrà sobre la queixa o la reclamació segons siga procedent: bé informant sobre el sistema extrajudicial de resolució de conflictes, bé remetent-la als òrgans col·legials competents per a instruir els oportuns expedients informatius o disciplinaris, bé arxivant o bé adoptant qualsevol altra decisió conforme a dret.  
La tramitació del procediment de resolució de queixes i reclamacions la regularà la Junta de Govern.  
4. La regulació d'aquest servei haurà de preveure la presentació de queixes i reclamacions per via electrònica i a distància.  
  
  
CAPÍTOL III  
De les obligacions i els drets dels col·legiats i col·legiades  
  
Article 20. De les obligacions, les prohibicions, les incompatibilitats, les restriccions especials i la publicitat de col·legiats i col·legiades  
Les obligacions dels col·legiats i col·legiades són les que imposa l'Estatut General de l'Advocacia Espanyola, les d'aquest estatut, les del Codi Deontològic de l'Advocacia i les de la resta de normes que regulen la professió.  
  
Article 21. Dels drets dels col·legiats i les col·legiades  
A més dels drets que atorga l'Estatut General de l'Advocacia Espanyola i les normes que regulen la professió, els qui hi estiguen incorporats i els qui actuen dins de l'àmbit del Col·legi gaudiran dels següents:  
  
1. Obtindre la prestació de serveis col·legials amb independència del seu lloc de residència dins de l'àmbit territorial del Col·legi.  
2. A la formació professional inicial i continuada.  
3. Acudir al Defensor del Col·legiat/ada, i sol·licitar-ne la protecció quan no estiga degudament emparat o atés en les seues peticions per la Junta de Govern.  
  
Article 22. De l'assistència jurídica gratuïta  
1. Correspon als advocats i advocades del torn d'ofici l'assessorament jurídic i la defensa de les persones que tinguen dret a l'assistència jurídica gratuïta, ho sol·liciten expressament, encara que no tinguen reconegut aquest dret, o no designen un professional que els defense en la jurisdicció penal, especialment detinguts i presos.  
2. La invocació del dret d'autodefensa no impedirà l'assistència d'aquests advocats i advocades per a atendre l'assessorament que se'ls sol·licite sobre aquesta qüestió i assumir la defensa si se'ls demana.  
3. El servei d'assistència jurídica gratuïta serà obligatori en els termes que preveu la Llei 1/1996, de 10 de gener, d'assistència jurídica gratuïta. En organitzar el servei, l'ICALI dispensarà d'aquest en el moment que hi haja raons que ho justifiquen i especialment quan la inscripció voluntària siga suficient per a cobrir les necessitats d'aquest.  
4. El Col·legi compta amb un Reglament del torn d'ofici que regula la prestació d'aquests serveis en el seu àmbit territorial i que estableix un règim d'infraccions i sancions si es produeix l'incompliment de les obligacions que contenen aquestes disposicions reglamentàries, que en ser recollides per remissió en aquest estatut adquireixen la condició d'estatutàries.  
5. Es prestarà atenció especial a la formació i a l'especialització del torn d'ofici.  
6. El desenvolupament dels serveis del torn d'ofici serà organitzat per l'ICALI, i es delegarà en la Junta de Govern la posada en marxa i el desenvolupament del sistema de guàrdia d'assistència al detingut i els torns d'ofici genèrics i/o especialitzats que resulten necessaris en cada moment, la designació de qui haja d'assumir cada assumpte i el control del seu acompliment.  
7. Correspon a la Junta de Govern la negociació, l'actualització, la millora dels mòduls i les bases de compensació econòmica dels professionals adscrits, i procurar que es paguen puntualment.  
  
Article 23. De l'exercici individual, col·lectiu i multiprofessional  
1. L'advocacia podrà exercir-se de les maneres que previstes l'Estatut General de l'Advocacia Espanyola i la legislació vigent.  
2. Les societats professionals hauran d'inscriure's en el Registre de societats professionals que el Col·legi té creat a l'efecte i tindran les mateixes obligacions deontològiques que la resta de la col·legiació amb les particularitats que li siguen pròpies.  
3. Els deures d'informació i identificació que estableix l'Estatut General de l'Advocacia Espanyola recauen també sobre les societats professionals i les societats multidisciplinàries en les quals són socis professionals advocats o advocades.  
4. Les societats professionals, les societats multidisciplinàries en què s'integren professionals de l'advocacia hauran de complir la deontologia professional i se'ls aplicarà la potestat disciplinària del Col·legi.  
  
5. El Col·legi exercirà sobre les societats professionals que estiguen inscrites les mateixes competències que se li atribueixen en relació amb la resta de la col·legiació.  
6. En el full per encàrrec professional han de figurar les dades d'identificació de les societats professionals, dels professionals que les integren i que hagen de prestar el servei. També hauran d'identificar-se els professionals de l'advocacia dels despatxos col·lectius i de les societats multidisciplinàries, si és el cas.  
7. En la denominació subjectiva o objectiva dels despatxos col·lectius, haurà de figurar la denominació «despatx col·lectiu» i la forma d'agrupació triada.  
  
Article 24. De la substitució  
1. La substitució en la defensa o en l'assessorament es regirà per les normes que conté l'Estatut General de l'Advocacia Espanyola i el Codi Deontològic a les quals es remet expressament aquest estatut.  
  
2. Les obligacions que imposen els articles 60 de l'Estatut General de l'Advocacia Espanyola i 8 i 9 del Codi Deontològic són exigibles a tots els professionals de l'advocacia i de compliment necessari tant en assumptes judicials com extrajudicials, defensa, assessorament o gestió mentre conste que hi haja un assumpte que estiga portant un altre company o companya, fins i tot quan el final de la relació l'haja comunicat el client.  
  
Article 25. Honoraris professionals  
1. L'advocat té dret a una compensació econòmica adequada pels serveis prestats, així com al reintegrament de les despeses que se li hagen causat.  
2. La quantia dels honoraris es convindrà lliurement amb el client i ha de ser objecte d'un acord previ a través de la utilització del full d'encàrrec o d'un mitjà equivalent.  
3. El Col·legi podrà elaborar criteris orientadors d'honoraris només a l'efecte de taxació de costes i de la jura de comptes. D'acord amb l'article 29 de l'Estatut General de l'Advocacia Espanyola.  
4. El professional de l'advocacia o la societat professional hauran de liquidar els seus serveis al client. Aquesta liquidació haurà de complir tots els requisits legals i haurà d'expressar detalladament els diferents conceptes dels honoraris i la relació de despeses. En la mesura que siga possible, es fomentarà la utilització de la factura electrònica.  
  
Article 26. Distincions i honors  
1. Amb la finalitat de reconéixer els mèrits contrets en benefici i interés de l'advocacia i del dret, els serveis prestats a la corporació i la dedicació constant a l'exercici professional, a iniciativa de la Junta de Govern o d'almenys del cinc per cent de les persones col·legiades, es podran concedir els títols de:  
a) Degans d'honor o col·legiats d'honor les persones o les institucions que rebran aquest nomenament directament per acord de la Junta de Govern, sense més tràmits.  
b) Es podrà concedir als col·legiats o col·legiades que pels seus mèrits s'hagen fet mereixedors d'aquesta distinció la Medalla al Mèrit de l'Advocacia Alacantina, amb un acord previ adoptat per una majoria de dos terços de la Junta de Govern.  
c) La Junta de Govern o Junta General també podrà establir distincions honorífiques a les persones físiques o jurídiques que sense la condició de col·legiades hagen destacat pels seus mèrits o serveis a l'advocacia, a la corporació o a la societat.  
d) En els casos descrits es requerirà la tramitació prèvia de l'expedient oportú per la Junta de Govern i només serà necessària l'aprovació de la Junta General per a retirar aquesta condició.  
2. Podran continuar utilitzant la denominació advocat/advocada, però afegint l'expressió «sense exercici» els qui després de vint anys com a advocats o advocades exercents cessen en l'exercici professional.  
  
TÍTOL III  
Òrgans de govern  
  
Article 27. Principis rectors i òrgans de govern  
1. El govern de l'ICALI estarà presidit pels principis de democràcia, autonomia i transparència. Així mateix, caldrà procurar la incorporació de mesures que promoguen la igualtat efectiva d'homes i dones en la provisió dels òrgans col·legials.  
2. Els òrgans de govern de l'ICALI són el degà o degana, la Junta de Govern i la Junta General.  
3. De les sessions i les deliberacions dels òrgans col·legiats s'alçarà acta, que signarà el titular de la Secretaria en unió de qui haja presidit la sessió. Les actes se sotmetran a aprovació en la sessió que celebre l'òrgan de què es tracte, i bastarà el vot favorable de la majoria simple dels assistents.  
4. Els acords inclosos en les actes seran immediatament executius sense perjudici d'una aprovació ulterior.  
  
  
CAPÍTOL I  
De la Junta General  
  
Article 28. Atribucions  
1. La Junta General, a més de les que estableix l'article 82 de l'Estatut General de l'Advocacia Espanyola i la resta de normativa aplicable, tindrà les atribucions següents:  
a) Aprovar l'Estatut del Col·legi i les seues modificacions o reformes.  
b) Debatre i, si és el cas, aprovar els pressupostos i els comptes anuals de cada exercici.  
c) Debatre i, si és el cas, resoldre sobre la reprovació o censura de la Junta de Govern o de qualsevol dels seus membres.  
d) Aprovar la imposició de quotes extraordinàries.  
e) Aprovar la inversió o la disposició del patrimoni col·legial si es tracta d'immobles.  
f) Aprovar els reglaments de règim interior que li propose la Junta de Govern.  
g) Qualsevol altra facultat que li atribuïsquen les lleis, els reglaments o aquest estatut.  
  
Article 29. Convocatòries i reunions  
1. La Junta General és el màxim òrgan de govern del Col·legi i es reunirà amb caràcter ordinari dues vegades per any, una en el primer trimestre i una altra l'últim, i amb caràcter extraordinari quan es convoque degudament a iniciativa del degà o degana, la Junta de Govern o d'un nombre de col·legiats i col·legiades que represente, almenys, el cinc per cent del cens en la data de la sol·licitud.  
2. Només per resolució motivada i en el cas que la proposició siga aliena als fins atribuïts al Col·legi, podrà denegar-se la celebració de la junta extraordinària, sense perjudici dels recursos que puguen correspondre als peticionaris.  
3. La convocatòria a la junta, siga amb caràcter ordinari o extraordinari:  
a) S'haurà de realitzar amb una anticipació mínima de quinze dies excepte en els casos d'urgència en què, segons el parer de la Junta de Govern, haja de reduir-se el termini, i haurà de motivar-se en la convocatòria la causa concreta que la justifique.  
b) Es publicarà, incloent-hi l'ordre del dia, en els taulers d'anuncis del Col·legi i en la pàgina web través de la finestreta única, i es notificarà a tots els membres per mitjans telemàtics o per correu electrònic o ordinari.  
- S'entén per tauler d'anuncis tant el de la seu institucional del Col·legi com els corresponents a les diferents delegacions.  
  
- S'estableix expressament com a mitjà hàbil i preferent de comunicació el compte de correu electrònic que cada advocat o advocada haja comunicat i conste com a tal en el Col·legi.  
c) Assenyalarà la data, l'hora i el lloc de celebració i expressarà correctament numerat l'ordre del dia. Si la convocatòria o algun dels punts a tractar són a instància de col·legiats o col·legiades, caldrà indicar-hi aquesta circumstància.  
4. El lloc de la celebració de les juntes serà la seu institucional del Col·legi, llevat que en la citació s'indique una altra cosa.  
5. Des de la data de la convocatòria i fins al dia de la celebració de la junta, es podran consultar en la Secretaria, durant les hores de despatx, els antecedents relatius al contingut de l'ordre del dia.  
6. No s'exigirà quòrum especial per a la constitució vàlida de la junta, excepte en els casos previstos en l'Estatut General de l'Advocacia Espanyola.  
7. En les votacions que no se celebren en les eleccions a la Junta de Govern, s'observaran les regles següents:  
a) Els qui estiguen incorporats al Col·legi, amb la condició de col·legiat o col·legiada, amb anterioritat a la data de la convocatòria d'una junta, hi podran assistir amb veu i vot a les que se celebren.  
b) El vot dels exercents computarà amb valor doble que el dels altres col·legiats/ades.  
c) El vot no és delegable.  
d) Els acords s'adoptaran per votació secreta quan així ho sol·licite qualsevol dels col·legiats/ades assistents a la Junta General.  
e) De manera reglamentària, es podrà autoritzar i regular el vot electrònic sempre que tinga les degudes garanties d'autenticitat i secret.  
  
8. Els acords s'adoptaran per majoria simple, excepte en els casos en què s'exigisca una majoria qualificada.  
9. Abans de les votacions, qui presidisca la junta podrà establir un màxim de torns d'intervenció sobre l'assumpte objecte de debat, i se'n podrà ampliar el nombre en funció del desenvolupament d'aquest.  
10. Del contingut de la junta s'estendrà una acta que signarà qui presidisca i qui exercisca la Secretaria.  
11. En els exercicis en què haja de tindre lloc l'acte solemne de presa de possessió dels membres de junta electes, la primera junta general ordinària se celebrarà dins dels primers quaranta dies de l'any, a fi que no es demore la presa de possessió.  
12. La junta general ordinària que se celebrarà en el primer trimestre de cada any tindrà, almenys, l'ordre del dia següent:  
I. Memòria dels esdeveniments més importants que hagen tingut lloc en relació amb el Col·legi durant l'any anterior realitzada pel degà.  
  
II. Examen i aprovació, si és el cas, dels comptes anuals i liquidació de pressupost de l'exercici anterior.  
III. Lectura, discussió i votació dels assumptes que es consignen en la convocatòria.  
IV. Quan siga procedent, s'hi afegiran els punts següents:  
- Proposicions.  
Des del començament del trimestre en què s'haja de celebrar i fins a quinze dies abans de l'inici, els col·legiats/ades podran presentar les proposicions que desitgen sotmetre a la deliberació i acord, i que es tractaran en l'ordre del dia, en un punt d'aquest anomenat «proposicions», sempre que:  
a) Apareguen subscrites per un mínim de deu col·legiats i/o col·legiades.  
b) Es presenten en el Registre de la secretaria col·legial degudament signades amb identificació dels seus proponents i números de col·legiat o col·legiada.  
c) Quan es faça la lectura d'aquestes proposicions, la Junta General acordarà si correspon o no obrir discussió sobre aquestes.  
- Elecció dels membres de la junta electoral.  
- Acte solemne de presa de possessió, amb jurament o promesa previs dels seus càrrecs respectius, dels membres de Junta de Govern electes, i homenatge als cessants.  
En els exercicis en què siga procedent, aquest acte ha de realitzar-se en el termini màxim establit. Quan no siga possible el tancament comptable de l'exercici anterior abans de la seua convocatòria, el segon punt de l'ordre del dia es podrà celebrar en una altra data que fixe la Junta de Govern en la mateixa convocatòria i sempre dins del primer trimestre de l'any.  
V. Precs i preguntes.  
13. La junta general ordinària que se celebrarà en l'últim trimestre de cada any tindrà l'ordre del dia següent:  
I. Examen i aprovació, si és el cas, del pressupost elaborat per la Junta de Govern per a l'exercici següent.  
Des de la convocatòria a junta i fins a cinc dies abans de la celebració, els qui pretenguen formular propostes que puguen implicar canvis en els pressupostos elaborats hauran de presentar-les per escrit en la secretaria col·legial. Només aquestes o les que amb base en aquestes concrete el proponent en el desenvolupament de la junta podran ser objecte de votació.  
II. Lectura, discussió i votació dels assumptes que es consignen en la convocatòria.  
III. Precs i preguntes.  
IV. Elecció per a càrrecs vacants de la Junta de Govern, quan siga procedent.  
No obstant això, la Junta de Govern podrà acordar que l'acte electoral se celebre separadament de la Junta General, i a aquest efecte es fixarà la data de l'elecció dins de l'últim trimestre de l'any.  
14. En les juntes generals extraordinàries no hi haurà torn per a precs i preguntes, i s'hi debatran exclusivament els assumptes que consten en la convocatòria.  
15. El vot de censura a la Junta de Govern es regirà pel que disposa l'Estatut General de l'Advocacia Espanyola.  
  
  
CAPÍTOL II  
De la Junta de Govern  
  
Article 30. Atribucions  
1. La Junta de Govern és l'òrgan de direcció, gestió i administració del Col·legi amb les facultats que li confereix l'Estatut General de l'Advocacia Espanyola en l'article 78 i les que es deriven d'aquest estatut.  
  
2. A aquest efecte, s'afigen les atribucions següents:  
a) La protecció i l'empara dels advocats i advocades en l'exercici de la professió, dins de la demarcació territorial de l'ICALI.  
b) Convocar els congressos i les jornades de l'advocacia dins de l'àmbit col·legial.  
c) Promoure el respecte, la divulgació, el coneixement i l'ensenyament de les normes deontològiques.  
  
Article 31. Composició  
1. La Junta de Govern estarà integrada per qui exercisca el Deganat, la Tresoreria, la Comptadoria, la Secretaria, un bibliotecari o bibliotecària, un nombre de diputats o diputades que queda fixat en nou, numerats amb els ordinals corresponents, els delegats o delegades de partit i el president o presidenta de l'Agrupació de l'Advocacia Jove d'Alacant.  
  
2. Els càrrecs dels membres de la Junta són personals i indelegables.  
  
  
Article 32. Reunions i convocatòries  
1. La Junta de Govern es reunirà, com a mínim, una vegada per mes, llevat d'agost, sense perjudici de poder fer-ho amb més freqüència quan la importància o el nombre dels assumptes ho requerisca, o ho sol·licite una quarta part dels membres. En aquest últim cas, hauran d'assenyalar l'objecte de la convocatòria.  
2. La convocatòria la farà el secretari o secretària, amb mandat previ del degà o degana, amb tres dies d'antelació a la data de la celebració. Es formularà per escrit i anirà acompanyada de l'ordre del dia corresponent.  
3. Fora d'aquest, no podran tractar-se altres assumptes, excepte els que el degà o degana considere urgents.  
4. L'ordre del dia  
a) El confeccionarà qui la presidisca.  
b) Haurà d'estar en poder dels components de la Junta de Govern almenys amb 24 hores d'antelació, excepte en situacions d'urgència. Es remetrà pel mitjà que el convocant estime convenient, sempre que en quede constància.  
c) Inclourà els assumptes següents:  
I. Els que el degà o degana estime pertinents.  
II. Els que proposen els membres de la Junta de Govern.  
III. Els que propose el Defensor del Col·legiat, si és el cas.  
  
IV. Els que hagen proposat les persones col·legiades.  
V. Precs i preguntes  
5. La Junta serà presidida pel degà o degana o per qui el substituïsca estatutàriament, que dirigirà els debats, donarà el torn de paraula i procurarà que les intervencions siguen concises i ajustades a l'assumpte objecte de qüestió.  
6. Els acords s'adoptaran per majoria de vots dels assistents, que quedaran recollits en l'acta. En cas d'empat, decidirà el vot de qualitat de qui presidisca. Tot això, excepte els casos que s'establisquen expressament en una norma de rang superior o es requerisca una majoria qualificada.  
7. La documentació relativa als assumptes a tractar haurà d'estar en la Secretaria del Col·legi a la disposició dels components de la Junta amb almenys 24 hores d'antelació a la celebració de la sessió de què es tracte.  
8. Els membres de la Junta de Govern que tinguen interés directe o indirecte en un assumpte concret inclòs en l'ordre del dia s'absentaran de la sessió durant la discussió i la votació, i s'incorporaran a aquesta una vegada la Junta haja pres la decisió que sobre aquest aspecte haja estimat pertinent. Es deixarà constància d'aquest fet en l'acta.  
9. L'assistència a la Junta de Govern és obligatòria per a tots els components, per la qual cosa l'absència injustificada a tres sessions consecutives o cinc alternes en un període d'un any comporten la pèrdua de la condició de membre de la Junta, amb un acord previ en aquest sentit adoptat per la Junta de Govern. Una vegada notificat l'acord, es podran convocar eleccions per a proveir la vacant o vacants que s'hagen produït per aquest motiu.  
10. Es podran realitzar de manera dual sempre que conste així en la convocatòria, el sistema triat de videoconferència permeta la comunicació bidireccional amb imatge i so, i que qui participe d'aquesta manera es comprometa a realitzar, en el lloc on es trobe, totes les accions necessàries per a assegurar el secret de les deliberacions.  
11. Per a la constitució vàlida de la Junta, serà necessària l'assistència de la meitat més un dels membres. En cas de sessions que es convoquen de manera dual, el quòrum es determinarà amb la suma dels presents en el lloc on se celebre i els connectats digitalment amb la reunió, que, amb caràcter general, es consideraran assistents.  
12. Per desplegament reglamentari, es podrà establir un sistema de vot electrònic, sempre que complisca els requisits legals, el mateix al qual fa referència l'article 29 d'aquest estatut.  
13. En relació amb les actes, caldrà ajustar-se al que disposa l'article 26 d'aquest estatut.  
  
Article 33. Comissió permanent de la Junta de Govern  
La Junta de Govern, a fi d'aconseguir més operativitat i per a despatxar els assumptes de tràmit o estudi previ dels que se sotmetran a la Junta de Govern, podrà acordar la constitució d'una comissió permanent, que almenys estarà integrada pel degà o degana, el vicedegà o vicedegana, el tresorer o tresorera, el secretari o secretària i els qui presidisquen alguna de les comissions de junta que es designen, sense perjudici de qualsevol altre membre de junta que puga assistir a sessions concretes per indicació del degà.  
  
  
  
CAPÍTOL III  
Del Deganat, el Vicedeganat, la Secretaria, la Tresoreria, la Comptadoria, el bibliotecari o bibliotecària i els diputats i diputades  
  
Article 34. Exercici de les seues funcions  
1. Els membres de Junta de Govern han d'exercir les seues funcions amb probitat, diligència i dedicació, ajustant-se a les lleis, els reglaments, a l'Estatut General de l'Advocacia, a aquest estatut i, en tot cas, amb la dignitat pròpia de l'exercici de la professió.  
2. Guardaran secret de les deliberacions de la Junta i les comissions, i s'abstindran de fer ús de la informació reservada del Col·legi o de la que coneguen exclusivament per raó del seu càrrec.  
3. El deure de guardar secret i la prohibició de fer ús de la informació detallada en l'antecedent abastarà tots els col·legiats/ades que integren les comissions en un moment donat, assistisquen a la Junta de Govern o siguen cridats a aquestes.  
  
Article 35. Del degà o la degana   
Li correspondrà la representació legal del Col·legi en totes les seues relacions, incloent-hi les que mantinga amb els poders públics, les entitats, les corporacions i les persones de qualsevol ordre, la presidència de tots els òrgans col·legiats, les delegacions, els grups, les comissions i les seccions, l'ordenació dels pagaments i la resta que li atribueix l'Estatut General de l'Advocacia Espanyola, sense perjudici de la seua potestat per a delegar.  
  
Article 36. Del vicedegà o vicedegana  
Qui exercisca el càrrec al qual corresponga el numeral u dels membres de la Junta tindrà la consideració de vicedegà o vicedegana exercint totes les funcions que li conferisca el deganat, i assumirà les d'aquesta en cas de defunció, absència, malaltia, abstenció, recusació o vacant. En cas que l'afecte alguna d'aquestes circumstàncies, serà substituït pel diputat o diputada que el seguisca en ordre de numeració.  
  
  
Article 37. De la Secretaria  
1. Qui exercisca la Secretaria del Col·legi també actuarà amb aquest caràcter en la Junta de Govern i en la Junta General.  
2. Tindrà les funcions següents:  
a) Redactar les actes de les juntes generals i de les sessions de Junta de Govern.  
b) Redactar i dirigir els oficis de citació per a tots els actes del Col·legi, segons les instruccions que reba del Deganat i amb l'anticipació deguda.  
c) Rebre i donar compte de totes les sol·licituds i les comunicacions que es remeten al Col·legi.  
d) Expedir amb el vistiplau del degà o degana els certificats que sol·liciten els interessats.  
e) Organitzar i dirigir les oficines i exercir la direcció del personal. Cuidar l'existència i la suficiència dels mitjans humans i materials per a gestionar millor l'oficina col·legial.  
f) Tindre a càrrec seu l'arxiu i el segell del Col·legi.  
g) Assumir el control de la legalitat dels actes col·legials.  
h) Rebre la correspondència i tramitar les sol·licituds que es dirigisquen al Col·legi, i donar-ne compte a qui corresponga.  
i) Portar tots els registres col·legials i, en particular, els dels col·legiats/ades amb els seus expedients personals, el de les societats professionals i qualsevol altre que indique aquest estatut.  
j) Confeccionar cada any les llistes de col·legiats/ades, amb l'expressió de la seua antiguitat i domicili.  
k) Informar la Junta de Govern sobre la idoneïtat dels estatuts presentats per les agrupacions i les seccions existents en el Col·legi, i d'aquelles que es pretenga constituir.  
l) Podrà comprovar que els professionals de l'advocacia que intervinguen en les actuacions judicials figuren incorporats com a exercents en aquest col·legi o en un altre d'Espanya.  
m) Totes les altres funcions que li encomane la Junta de Govern.  
  
  
Article 38. De la Tresoreria  
Corresponen al membre de la Junta nomenat com a tresorera o tresorer les funcions següents:  
a) Materialitzar la recaptació i custodiar els fons del Col·legi.  
b) Portar els llibres pertinents, controlar la comptabilitat i verificar la caixa.  
c) Pagar els deslliuraments degudament autoritzats pel Deganat.  
d) Informar periòdicament la Junta de Govern sobre el compte d'ingressos i despeses, així com de la marxa del pressupost.  
e) Redactar per a presentar-los a la Junta General els comptes de l'exercici econòmic vençut i els pressupostos anuals.  
f) Ingressar i retirar fons dels comptes bancaris dels quals siga titular el Col·legi, mancomunadament amb la signatura d'un dels càrrecs següents: degà, vicedegà, comptador o secretari.  
g) Portar l'inventari dels béns del Col·legi, dels quals serà l'administrador.  
h) Totes les altres funcions li encomane la Junta de Govern.  
  
  
Article 39. De la Comptadoria  
Correspon al membre de la Junta nomenat comptador interventor o comptadora interventora fiscalitzar, comprovar i verificar les operacions de tresoreria i la resta de funcions que se li encomanen.  
  
  
Article 40. Del bibliotecari o bibliotecària  
El bibliotecari formarà la biblioteca i ordenarà el que siga convenient per a utilitzar-la, i l'adequarà en tot moment als avanços tècnics, així com a les necessitats dels col·legiats/ades. Confeccionarà el catàleg d'obres en existència. Proposarà a la Junta de Govern l'adquisició de les obres, els tractats, les monografies, les bases de dades, etc., que considere necessaris o convenients als fins corporatius. Fent ús de les seues facultats, promourà la difusió d'informació relativa a les obres i serveis de la biblioteca, tant a través de circulars, butlletins o revistes, com per mitjà de la pàgina web del Col·legi, o qualsevol altre mitjà hàbil que existisca en el futur, i facilitarà l'accés dels col·legiats/ades a aquesta informació i serveis.  
  
Article 41. Dels diputats i diputades de la Junta  
Els diputats i diputades actuaran com a vocals de la Junta de Govern i exerciran, a més, les funcions que aquesta, els estatuts i les lleis els encomanen. Els seus càrrecs estaran numerats, a fi de substituir, pel seu ordre, començant pel diputat primer, al degà, en cas de malaltia, absència o vacant.  
Quan per qualsevol motiu quede vacant, definitivament o temporalment, el càrrec de secretari, tresorer, comptador o bibliotecari, seran substituïts provisionalment pels diputats, començant per l'últim, fins que se celebren eleccions, si és el cas. En cas de concurrència de vacants, la substitució serà correlativa i no hi podrà concórrer més d'un càrrec en un diputat.  
  
TÍTOL IV  
De les eleccions  
  
Article 42. Del règim electoral  
1. Els membres de la Junta de Govern, a excepció dels delegats i delegades de partit i el president o presidenta de l'Agrupació de l'Advocacia Jove d'Alacant, seran elegits en votació directa i secreta entre els col·legiats i col·legiades de l'ICALI en els termes i les condicions que estableixen aquest estatut i l'Estatut General de l'Advocacia Espanyola, que actuarà com a règim supletori.  
2. Seran electors tots els col·legiats i col·legiades amb una antiguitat de més de tres mesos d'incorporació a la data de la convocatòria.  
3. Seran elegibles els col·legiats i col·legiades exercents i residents en l'àmbit territorial de l'ICALI.  
4. En les eleccions, el vot dels i les exercents tindrà el doble de valor que el vot dels i les no exercents.  
5. La duració dels càrrecs de la Junta de Govern serà de quatre anys, i podran ser reelegits, amb un màxim de tres mandats a partir de l'aprovació d'aquest estatut.  
6. Els càrrecs de la Junta de Govern es renovaran, cada dos anys, en dos torns: un integrat pel degà o degana, els diputats o diputades parells, el tresorer o tresorera, el secretari o secretària, el bibliotecari o bibliotecària, i un altre format pels diputats imparells i comptador o comptadora.  
7. Els delegats i delegades i els vocals de partit es renovaran en una única convocatòria conjuntament amb les eleccions al Deganat, ajustant-se al mateix règim electoral.  
8. Quan per defunció, renúncia o qualsevol altra causa es produïsquen vacants en la Junta de Govern, es podran proveir per elecció a celebrar en l'últim trimestre de l'exercici, però entenent que els que siguen objecte d'elecció només exerciran els càrrecs durant el temps que falte als que hagen produït les vacants per a completar el període del seu mandat.  
9. Si queden vacants més de la meitat dels integrants de la Junta de Govern, aquesta es completarà provisionalment amb els col·legiats o col·legiades més antics que hagen pertangut a la Junta de Govern, que es nomenaran seguint l'ordre de la seua col·legiació, començant pel d'incorporació menys recent. Si queden vacants per aquesta raó tots els membres de la Junta, la crida l'efectuarà el Consell Autonòmic o el Consell General de l'Advocacia Espanyola, exercirà -en aquest cas- el Deganat el més antic dels nomenats, i la Secretaria, el més modern.  
  
a) Quan aquesta situació es produïsca, el Consell Valencià de Col·legis d'Advocats o, en defecte d'això, el Consell General de l'Advocacia Espanyola designarà una junta provisional entre els col·legiats/ades exercents.  
b) La junta provisional convocarà, en el termini de trenta dies naturals, eleccions per a la provisió dels càrrecs vacants per la resta del mandat que quede, eleccions que hauran de celebrar-se dins dels trenta dies naturals següents, comptats a partir de la convocatòria.  
10. Els càrrecs electes cessaran per les causes establides en l'Estatut General de l'Advocacia Espanyola i especialment per defunció, renúncia, falta de concurrència o pèrdua dels requisits estatutaris per a exercir el càrrec, i expiració del termini per al qual s'hagen triat. Igualment, cessaran per falta d'assistència injustificada, indicada en l'article 32.  
  
  
Article 43. No podran ser elegibles  
1. No podran ser elegibles i/o formar part de la Junta de Govern:  
a) Els col·legiats/ades que hagen sigut sancionats disciplinàriament per un col·legi d'advocats i no estiguen rehabilitats.  
b) Els que hagen sigut condemnats per una sentència ferma que porte aparellada la inhabilitació o la suspensió per a càrrecs públics.  
c) Els que siguen membres d'òrgans rectors d'un altre col·legi professional.  
d) Els que no estiguen al corrent de les càrregues col·legials.  
2. El degà o la degana, sota la seua responsabilitat, n'impedirà la presa de possessió, o decretarà el cessament si ja s'ha produït aquesta, dels que tinga coneixement que estaven incursos en qualsevol de les causes que impedeixen accedir al càrrec o conservar-lo.  
  
Article 44. Convocatòria de les eleccions  
1. Tot el que estiga relacionat amb l'elecció de càrrecs i la formació dels censos d'electors i elegibles, així com la celebració de les eleccions, serà competència de la Junta de Govern, que haurà de convocar l'elecció i ordenar el que siga necessari per al bon desenvolupament d'aquesta, i autoritzar, amb les garanties necessàries d'autenticitat i secret, el vot per correu i el vot en les delegacions, i, si és el cas, el vot per mitjans telemàtics, i en tot el no reculla aquest estatut es regirà pel que estableix en aquesta matèria l'Estatut General de l'Advocacia Espanyola.  
2. L'acord de convocatòria l'adoptarà la Junta de Govern i contindrà en tot cas el que siga relatiu a l'obertura del període electoral i els tràmits a seguir i fixarà la data, els càrrecs objecte d'elecció, els requisits per a optar a cadascun d'aquests, l'hora i el lloc de celebració de les eleccions, la possibilitat d'exercitar el vot per mitjans telemàtics quan s'haja desenvolupat reglamentàriament o per correu, així com l'hora de començament i de tancament de les votacions, d'acord amb el que estableixen els articles següents.  
3. En el cas que la convocatòria es faça per a cobrir vacants que es produïsquen en la Junta de Govern durant la vigència del seu mandat, la Junta adoptarà l'acord pertinent per a celebrar eleccions en les dates que considere més convenient. El termini del mandat dels triats per a cobrir vacants s'estendrà fins a la pròxima renovació del càrrec que ocupa.  
  
  
Article 45. De la junta electoral  
1. Els processos electorals es desenvoluparan sota la supervisió d'una junta electoral a la qual, per mitjà de la Junta de Govern, en el termini més breu possible i sempre dins del termini de 48 hores, es traslladarà l'acord de convocatòria electoral, i a partir d'aquest moment li correspondrà vetlar per la idoneïtat dels tràmits electorals desenvolupats durant el període per al qual es trien els seus components.  
  
2. Actuarà amb total independència de la Junta de Govern, la qual li haurà de proporcionar tots els mitjans que requerisca per a desenvolupar la seua comesa.  
3. Els seus membres hauran de ser baixa davant del mínim conflicte d'interessos amb els candidats concurrents a qualsevol dels processos electorals i en tot cas si pretenen presentar-se al procés electoral.  
  
4. La junta electoral estarà composta per cinc membres, col·legiats o col·legiades i residents, amb almenys cinc anys d'exercici en l'àmbit d'aquest col·legi.  
a) Es triaran per votació directa i secreta en la primera junta general ordinària posterior a la renovació parcial de la Junta de Govern en què s'elegisquen els diputats imparells i el seu mandat tindrà una duració de quatre anys.  
b) Els candidats podran presentar la candidatura fins a quinze dies abans de la celebració de la Junta.  
c) En el cas que no es cobrisca la totalitat dels membres de la Junta Electoral, els llocs que queden vacants els assignarà la Junta de Govern en la primera reunió, per col·legiats/ades de la seua lliure elecció que complisquen els requisits, preferentment entre els que hagen sigut membres de juntes de govern anteriors. Igualment, serà la Junta de Govern la que designe els membres de la junta electoral en el cas de vacant de la totalitat o d'alguns dels integrants.  
  
d) En cap cas podran concórrer a l'elecció o ser designats els pertanyents a la Junta de Govern, el Defensor del Col·legiat/ada, els delegats i delegades o els vocals de partit, el director de l'Escola de Pràctica Jurídica, els membres de juntes directives d'agrupacions, presidents de seccions i comissions, o qualsevol altre coordinador o responsable d'un òrgan estatutari.  
5. La validesa dels acords de la junta electoral requerirà un quòrum d'almenys la majoria dels membres. En cas d'empat en les deliberacions, qui presidisca tindrà vot de qualitat.  
6. Presidirà la junta electoral el component que es trie o, si no hi ha acord, el de més antiguitat.  
7. La junta electoral acordarà el nombre i el lloc d'instal·lació de meses electorals per a l'acte de la votació, així com la instal·lació en altres dependències. Es designarà entre els components o altres membres del Col·legi qui presidisca o exercisca la secretaria de cadascuna de les meses electorals.  
  
Article 46. Publicitat de la convocatòria i llistes d'electors  
1. L'acord de convocatòria d'eleccions es posarà immediatament en coneixement de la junta electoral, que es farà càrrec de tot el procés electoral fins a la finalització i li donarà la publicitat oportuna inserint-lo en el tauler d'anuncis del Col·legi, de les delegacions, si és el cas, i en la pàgina web i el remetrà a tots per mitjans telemàtics.  
  
2. En la convocatòria es faran constar els aspectes següents:  
a) Càrrecs que han de ser objecte d'elecció i requisits exigits per a poder aspirar a cadascun.  
b) Llocs, dia i hora de celebració de la votació i temps de duració amb l'hora de tancament de les urnes per a començar l'escrutini, segons el que disposa aquest estatut.  
3. Dins del termini de cinc dies des de la convocatòria, s'exposaran en el tauler d'anuncis del Col·legi, en el de cada una de les delegacions, si és el cas, i en la pàgina web llistes separades d'exercents i no exercents, amb dret a vot. L'exposició es verificarà durant trenta dies.  
  
4. Podran formular-se reclamacions dins del termini de cinc dies des de l'exposició d'aquestes davant de la Junta Electoral, que resoldrà per escrit i motivadament el que siga procedent en el termini de dos dies des que s'haja formulat la reclamació, i haurà de comunicar la resolució a l'interessat i a la Junta de Govern.  
Article 47. Presentació de candidatures  
1. Les candidatures es presentaran en la Secretaria del Col·legi, de manera presencial o al correu electrònic corporatiu, abans de les quinze hores del quinze anterior a la data assenyalada per a l'acte electoral. Aquestes candidatures podran ser conjuntes per a diversos càrrecs, o individuals per a càrrecs determinats, i les hauran de subscriure exclusivament els mateixos candidats.  
2. Cap col·legiat o col·legiada podrà presentar-se candidat o candidata a més d'un càrrec.  
3. En el terme de dos dies des de la finalització del termini de presentació de candidatures, la junta electoral proclamarà als qui reunisquen els requisits. En el cas que hi haja només una candidatura per a algun dels càrrecs convocats, serà proclamat electe.  
4. La relació dels proclamats s'exposarà en els taulers d'anuncis de la corporació i en la seua pàgina web i es notificarà als candidats, sense perjudici que el Col·legi puga remetre també comunicacions individuals als membres.  
  
Article 48. Desenvolupament de les votacions  
1. El dia fixat per a les eleccions es constituiran meses electorals en la seu del Col·legi, en les altres dependències d'aquest i en cadascuna de les delegacions, si és el cas.  
2. La mesa electoral, com a mínim, estarà integrada:  
a) En la seu col·legial, per un president/a, un secretari/ària i un/a vocal.  
b) En les delegacions de partit, pel delegat o delegada com a president o presidenta i per un altre membre de la junta, que farà la funció de secretari o secretària. En cas que el delegat o delegada concórrega a l'elecció a la junta electoral, es designarà per a presidir la mesa electoral el o la corresponent a un altre partit judicial o un altre membre de la Junta de Govern en qui no concórrega impediment.  
3. Una vegada constituïdes les meses electorals, els candidats podran nomenar un interventor que els represente durant el desenvolupament de les votacions.  
4. Les votacions continuaran ininterrompudament fins a l'hora de la vesprada que s'assenyale en la convocatòria, en què es tancaran les urnes per a fer l'escrutini corresponent.  
a) A l'hora prevista per a la finalització, es tancaran les portes i només podran votar els col·legiats/ades que ja estiguen a la sala.  
b) L'elecció disposarà per a desenvolupar-se un temps mínim de quatre hores, llevat que la Junta, quan convoque l'elecció, n'assenyale un altre de diferent.  
c) El temps de votació en les delegacions s'iniciarà i finalitzarà de manera coetània amb la seu principal.  
d) Finalitzat el temps de votació en les meses de les delegacions, caldrà ajustar-se al que disposa l'article següent relatiu al recompte de vots  
5. En cada seu electoral s'habilitaran urnes separades per a elegir membres de Junta i delegats, delegades i vocals de partit, així com per a depositar els vots dels col·legiats o col·legiades exercents i no exercents. Les urnes hauran d'estar tancades, i es deixarà únicament una ranura per a depositar-hi els vots.  
6. Les paperetes de votació que edite el Col·legi hauran de ser blanques i hauran de portar impresa en l'anvers exclusivament la relació dels càrrecs que es trien, sense perjudici que es puguen introduir en la papereta de vot les modificacions que siguen necessàries i imprescindibles per a la seua lectura i recompte per mitjans telemàtics, i es requerirà en tot cas per a l'edició que la Junta Electoral n'aprove el format.  
  
7. Els candidats podran editar paperetes pròpies, que hauran de tindre la mateixa grandària, format i característiques que les editades pel Col·legi.  
8. El vot podrà emetre's personalment, per correu certificat o per mitjans telemàtics, quan aquest sistema estiga aprovat reglamentàriament, i a aquest efecte s'utilitzarà una papereta que reunisca les característiques que indica aquest article o l'equivalent electrònic.  
9. Una vegada conclòs l'acte de la votació, cada mesa introduirà en les urnes els vots emesos per correu i, una vegada acabades aquestes operacions, els membres de la mesa podran exercitar el seu dret al vot, que votaran en últim lloc, i aquesta es donarà per conclosa.  
10. Els votants hauran d'acreditar-se davant de les meses electorals. La mesa comprovarà la inclusió en el cens electoral del votant i pronunciarà en veu alta el seu nom, indicarà que vota i després introduirà el sobre en l'urna que corresponga.  
11. Els col·legiats o col·legiades podran votar únicament en la delegació en què tinguen el domicili professional principal, i la resta dels col·legiats/ades ho farà en la seu principal.  
  
Article 49. Vot per correu  
Els col·legiats/ades podran emetre el vot per correu d'acord amb les normes següents:  
1. Des que es convoquen les eleccions per a cobrir els càrrecs de la Junta de Govern i fins a quinze dies abans de l'elecció, els col·legiats/ades que desitgen emetre el vot per correu hauran de sol·licitar davant de la Secretaria del Col·legi el certificat acreditatiu de la seua inclusió el cens electoral. Aquesta sol·licitud es podrà formular per compareixença personal en la Secretaria o mitjançant una comunicació signada digitalment.  
2. El secretari/ària del Col·legi expedirà el certificat i el lliurarà, bé personalment, bé remetent-lo per correu certificat, juntament amb les paperetes de votació impreses pel Col·legi i dos sobres amb segell i capçalera col·legial, i el lema «Eleccions a Junta de Govern» o el que corresponga, dins dels tres dies següents a la finalització del termini de sol·licitud del paràgraf precedent.  
3. El col·legiat/ada votant haurà d'introduir la papereta de votació en un dels sobres lliurats per a aquest fi, i, una vegada tancat, l'inserirà en l'altre sobre juntament amb el certificat d'estar inclòs en el cens electoral i una còpia del carnet de col·legiat/ada. Aquest sobre ha de remetre's per correu certificat al Col·legi.  
4. Els sobres rebuts seran custodiats pel secretari o secretària de la Junta de Govern del Col·legi fins al moment de l'escrutini, en què els lliurarà al president de la mesa electoral, i se'n donarà compte en últim lloc i amb la comprovació prèvia de la identitat del remitent, així com que aquest no ha votat personalment, i les paperetes s'introduiran l'urna corresponent.  
5. Només s'admetran els vots emesos per correu que complisquen els requisits establits i que es registren en el Col·legi fins al moment de tancar-se la votació.  
6. Les cartes rebudes amb posterioritat a l'escrutini s'hauran de refusar i caldrà ordenar-ne la devolució pel mateix conducte, per a preservar l'elector i la seua intenció de vot.  
7. El vot personal anul·larà en tot cas el vot emés per correu.  
  
Article 50. Recompte de vots  
1. Una vegada finalitzada la votació en la seu i les delegacions, es recomptaran simultàniament els vots i es formalitzaran les actes respectives amb el resultat de cada una de les meses, signades pel president/a i el secretari/ària de cada una, juntament amb els vocals i els interventors si n'hi ha.  
2. Una vegada s'alce l'acta en les delegacions, sense perjudici de comunicar el resultat a la seu col·legial, el president/a i/o el secretari/ària es traslladaran immediatament a aquesta portant amb si l'acta subscrita, amb la llista de votants i les paperetes emeses.  
3. Caldrà declarar nuls els vots que continguen expressions alienes al contingut estricte de la votació o que continguen ratllades o raspadures; i parcialment, quant al càrrec al qual afecte, les que indiquen més d'un candidat per al mateix càrrec, o noms de persones que no concórreguen a l'elecció.  
4. Les paperetes que estigues només parcialment formalitzades quant al nombre de candidats, però que reunisquen els requisits exigits per a la seua validesa, seran vàlides per als càrrecs i les persones expressats correctament.  
5. Una vegada finalitzat l'escrutini, la Presidència anunciarà el resultat, i seguidament es proclamaran electes els candidats que hagen obtingut més nombre de vots per a cada càrrec.  
6. Una vegada finalitzat el recompte en totes les meses, començarà l'escrutini, se sumaran els resultats de totes i, una vegada conclòs, es proclamaran electes per a cada càrrec els candidats que obtinguen la majoria.  
7. En cas d'empat, es considerarà triat el que més vots haja obtingut entre els exercents; si persisteix, el de més temps d'exercici en el Col·legi; i si encara es manté l'empat, el de més edat.  
  
8. En el termini de cinc dies des de la constitució dels òrgans de govern, aquesta haurà de comunicar-se al Consell Valencià de Col·legis d'Advocats, al Consell General i, a través d'aquest, o directament segons siga procedent, al Ministeri de Justícia i a la conselleria competent en matèria de consells i col·legis professionals de la Comunitat Valenciana, participant la seua composició i el compliment dels requisits legals.  
  
Article 51. Presa de possessió  
Els candidats electes prendran possessió en un acte solemne en la primera junta general ordinària de l'exercici següent a la data de celebració de les eleccions, amb un jurament previ o la promesa de complir fidelment el càrrec respectiu i guardar secret de les deliberacions de la Junta de Govern, i el degà els imposarà els distintius col·legials acreditatius dels seus càrrecs.  
  
Article 52. Disposicions comunes a l'elecció  
1. Tots els terminis assenyalats es computaran per dies naturals.  
2. Els recursos que s'interposen durant el procés electoral o contra el seu resultat s'admetran només a un efecte i no suspendran la votació, la proclamació ni la presa de possessió dels electes.  
3. Contra les resolucions o els acords de la junta electoral es podrà recórrer davant de la Junta de Govern en el termini de cinc dies. Serà competent per a conéixer els recursos contra els actes de la Junta de Govern el Consell Autonòmic o el Consell General de l'Advocacia Espanyola.  
El recurs d'alçada haurà de formular-se, segons siga procedent, davant del Consell Valencià de Col·legis d'Advocats d'acord amb el que disposa l'article 36 de l'estatut d'aquest òrgan, o el Consell General de l'Advocacia d'acord amb el que disposa l'article 116.1 de l'Estatut General de l'Advocacia.  
  
  
TÍTOL V  
De les delegacions  
  
Article 53. De les delegacions  
1. Per a complir millor els seus fins i tindre més eficàcia en les seues funcions, dins del seu àmbit territorial el Col·legi podrà establir, per acord de la Junta de Govern, delegacions noves o modificar les existents, en els partits judicials en què així ho requerisquen els interessos professionals, dotant-les amb els mitjans humans i materials necessaris per al seu desenvolupament. Amb aquest fi, se seguirà el procediment establit en l'article 3.4 d'aquests estatuts.  
2. La demarcació de cada delegació podrà comprendre un o diversos partits judicials.  
3. Al capdavant de cada delegació hi haurà un delegat o delegada.  
a) Serà col·legiat o col·legiada exercent i resident en aquest partit judicial, triat seguint les pautes del títol sobre eleccions d'aquest mateix estatut.  
b) Qui exercisca aquesta condició presidirà, excepte amb la presència del degà, o de qui el substituïsca, les reunions i les actes que tinguen lloc en l'àmbit de la delegació i en l'ordre dels assumptes que la concernisca, amb el coneixement i l'autorització previs de la Junta de Govern.  
4. Atenent el nombre de col·legiats/ades residents en cada una i per al millor govern d'aquesta, la Junta, amb una proposta prèvia del delegat o delegada, podrà acordar que es trien vocals:  
a) Serà elegible qui complisca les mateixes condicions indicades per al delegat o delegada, i de la seua candidatura formaran part en llista tancada.  
b) El nombre de vocalies per delegació el determinarà el nombre d'exercents residents en aquesta, i així serà de:  
I. Cinc, quan en siguen més de 250.  
II. Tres, quan siguen més de 150 col·legiats, i  
III. Una, quan en siguen més de 50.  
c) En tot cas, almenys un dels vocals estarà adscrit als serveis de torn d'ofici i assistència al detingut en la seua demarcació, i auxiliarà la Comissió de Torn d'Ofici de la Junta de Govern.  
d) Quan hi haja tres o més vocals, almenys un s'integrarà en la Comissió de Deontologia i un altre en la d'Honoraris.  
5. Les delegacions es podran dissoldre en qualsevol moment per un acord de la Junta General, i per a aquest fi se seguirà el procediment que estableix l'article 3.4 d'aquests estatuts.  
6. La presa de possessió dels delegats o delegades de partit es farà d'acord amb el que estableix l'article 51 d'aquest estatut.  
  
  
TÍTOL VI  
Del defensor o defensora del col·legiat/ada  
  
Article 54. Funcions, mandat i atribucions  
1. La Junta de Govern podrà acordar la creació de la figura de defensor o defensora del col·legiat/ada perquè assumisca la funció d'estudiar i canalitzar les queixes que es formulen pel funcionament anòmal dels serveis col·legials o l'actuació dels seus diversos òrgans de govern i podrà realitzar tots els suggeriments de caràcter general que considere oportuns a la Junta de Govern per a salvaguardar els drets dels membres del Col·legi i els fins de la corporació.  
2. El càrrec l'exercirà qui tinga més de cinc anys d'exercici en la corporació i no estiga incurs en cap de les situacions següents:  
  
a) Estar condemnat per una sentència ferma que porte aparellada la inhabilitació o la suspensió per a càrrecs públics, mentre aquesta subsistisca.  
b) Haver sigut sancionat disciplinàriament, mentre no haja sigut rehabilitat.  
c) Ser membre de la Junta de Govern.  
3. El seu període de mandat tindrà una duració de quatre anys, i podrà ser reelegit només una vegada pel mateix període.  
  
Article 55. Elecció i manera d'actuar  
1. El defensor o defensora del col·legiat/ada serà triat per la Junta de Govern.  
2. El defensor o defensora del col·legiat/ada podrà ser retirat del càrrec per la Junta de Govern per acord dels dos terços dels integrants.  
  
Manera d'actuar.  
3. Les queixes s'adreçaran al defensor o defensora del col·legiat/ada mitjançant un escrit presentat en el Col·legi, al qual es traslladarà immediatament a fi que realitze totes les gestions que estime pertinents, i se sol·licitarà la informació oportuna de la Junta de Govern. A la vista de tot això, si considera fundada la queixa, elevarà un informe a la Junta en el qual proposarà motivadament com ha de ser, a parer seu, l'acord que haja d'adoptar-se.  
4. Si la Junta de Govern no atén les peticions del defensor del col·legiat/ada, aquest podrà sol·licitar d'aquella que s'incloga com a punt de l'ordre del dia en la primera Junta General que se celebre la qüestió de què es tracte, sol·licitud que haurà d'acollir la Junta de Govern obligatòriament, amb la indicació en l'ordre del dia que aquest punt s'inclou a proposta del defensor o defensora del col·legiat/ada.  
5. Anualment, el defensor o defensora redactarà una memòria en què recollirà les queixes que se li hagen formulat i les decisions adoptades sobre aquesta qüestió per la Junta de Govern, o si és el cas, per la Junta General, així com les iniciatives o les peticions que, a la seua pròpia instància, haja elevat, memòria a la qual es donarà la publicitat adequada.  
  
  
TÍTOL VII  
De les comissions  
  
Article 56. Creació i classes de comissions  
1. La Junta de Govern, per a més eficàcia en el desenvolupament de les seues funcions, estarà assistida per les comissions que es creen mitjançant un acord de manera permanent o temporal quan es considere necessari o oportú, i podrà delegar en aquestes les competències que considere oportunes.  
2. En tot cas hauran d'estar presidides pel degà o un membre de la Junta en qui delegue, podran designar entre els seus membres dues persones perquè exercisquen un la coordinació i un altre la secretaria, podran estar integrades tant per membres de la Junta com per altres col·legiats/ades i podran organitzar-se mitjançant subcomissions.  
Article 57. Del funcionament, composició i membres de les comissions  
1. Les comissions funcionaran amb principis democràtics, adoptaran els acords pel vot majoritari dels components i exercirà el vot de qualitat la persona que porte la coordinació en cas d'empat.  
  
2. Per a constituir-se, es requerirà un quòrum d'assistència de la meitat més un dels components.  
3. La persona coordinadora podrà no ser membre de la Junta de Govern, però serà designat en tot cas per aquesta.  
4. Els membres seran designats per la Junta de Govern i desenvoluparan la seua comesa durant el temps de mandat de la Junta, però podran ser cessats per aquesta en qualsevol moment.  
5. Les relacions entre cada comissió i la Junta de Govern es mantindrà a través del membre de la Junta que aquesta designe o de la persona que en porte la coordinació.  
6. Amb caràcter excepcional i en funció de la transcendència d'una determinada qüestió sotmesa al coneixement de la Comissió, a petició de la persona que en porte la coordinació, podrà assistir el membre de la Comissió que es designe, amb veu, però sense vot, a la sessió de Junta de Govern que haja d'estudiar l'assumpte o decidir sobre aquest.  
7. Els membres de les comissions prestaran davant la Junta de Govern jurament o promesa de mantindre el secret de les deliberacions.  
  
  
Article 58. Comissions  
Es consideren comissions amb caràcter permanent:  
a) Comissió de Torn d'Ofici.  
b) Comissió de Deontologia i Intrusisme.  
c) Comissió de Relacions amb l'Administració de Justícia.  
d) Comissió d'Honoraris.  
e) Comissió de Formació  
f) Comissió d'Informàtica Tecnologia.  
  
Article 59. Comissió de Deontologia Professional i Intrusisme  
1. Amb aquesta denominació hi haurà en l'àmbit del Col·legi una comissió amb la comesa de la instrucció i la tramitació dels expedients que en matèria disciplinària incoe la Junta de Govern, atenent-se tant al que preceptua l'Estatut General de l'Advocacia Espanyola com al que regula el Reglament de procediment disciplinari.  
  
2. Igualment, efectuarà l'estudi i l'esbrinament del contingut de totes les denúncies que s'interposen davant del Col·legi en matèria d'intrusisme, i proposarà a la Junta de Govern totes les iniciatives i les mesures que calga adoptar en aquesta matèria.  
3. A petició de la Junta de Govern, emetrà els informes sobre les matèries que li són pròpies.  
4. Les fases d'instrucció dels procediments disciplinaris s'atribueixen als instructors, que hauran de ser exercents, amb més de cinc anys d'antiguitat, designats per acord d'aquesta, i, preferiblement, no hauran de ser membres de la Junta de Govern.  
5. La resolució de les informacions prèvies i els expedients disciplinaris correspon a la Junta de Govern.  
  
Article 60. Altres comissions  
El funcionament i les competències de les comissions de l'ICALI tindran el seu propi desplegament reglamentari, aprovat per la Junta de Govern.  
  
  
TÍTOL VIII  
De les agrupacions i les seccions  
  
Article 61. De les agrupacions  
1. La Junta de Govern podrà crear amb fins diferents dels previstos en els articles anteriors totes les agrupacions que estime convenients per a desenvolupar millor les activitats col·legials.  
2. Les agrupacions i les seccions d'advocats que es constituïsquen en el Col·legi actuaran subordinades a la Junta de Govern.  
3. Les actuacions i les comunicacions de les comissions, les seccions i les agrupacions existents en el si del Col·legi s'hauran d'identificar com d'aquesta procedència, sense atribuir-se a la corporació.  
Article 62. De l'Agrupació de l'Advocacia Jove d'Alacant  
1. En el si de l'ICALI existeix una Agrupació d'Advocats Joves que actuarà en coordinació amb la Junta de Govern amb vista a aconseguir els fins col·legials en general i, en particular, de l'Advocacia Jove.  
  
2. Al capdavant de l'Agrupació hi haurà un president o presidenta, auxiliat per una comissió rectora.  
  
Article 63. De l'Agrupació de Dones Advocades d'Alacant  
En el si de l'ICALI hi ha una Agrupació de Dones Advocades que actuarà en coordinació amb la Junta de Govern amb vista aconseguir els fins professionals i col·legials en general i, en particular, els de les dones en la societat a fi de defensar-les i promoure la igualtat.  
  
  
Article 64. De les seccions  
1. La Junta de Govern, per iniciativa pròpia o a petició d'un número mínim de 25 col·legiats o col·legiades, podrà crear, a més de les existents, totes les seccions que considere convenient en matèries concretes del dret per a l'intercanvi recíproc d'informacions tecnicojurídiques per qui les componen sobre l'especialitat de què es tracte, així com la transcendència a la resta de col·legiats/ades d'aquests coneixements mitjançant l'organització de cursos, conferències o seminaris. Les seccions podran proposar les iniciatives que consideren procedents a la Junta de Govern, la qual subvencionarà les que aprove.  
  
2. El lletrat o lletrada que pretenga fer esment de la seua dedicació preferent a una matèria jurídica concreta en l'àmbit d'aquest col·legi, a més de complir els altres requisits que estableixen l'Estatut General de l'Advocacia o les normes aplicables, haurà d'estar adscrit a la secció específica i participar de manera regular i activa en les activitats formatives desenvolupades per aquesta.  
  
  
TÍTOL IX  
De l'Escola de Pràctica Jurídica  
  
Article 65. Escola de Pràctica Jurídica  
1. L'ICALI i la Facultat de Dret de la Universitat d'Alacant, per a satisfer les exigències que planteja el millor exercici de les diverses professions jurídiques, van instar la creació de l'Escola de Pràctica Jurídica d'Alacant, reconeguda pel Reial decret 528/1985 de 23 de gener, publicat en el BOE de 23 d'abril de 1985.  
  
2. Té com a objectius coadjuvar a la formació impartida pel Col·legi i especialment:  
a) La formació inicial especialitzada i, si és el cas, la preparació per a obtindre títols habilitadors per a les professions jurídiques i, especialment, del títol professional per a l'exercici de l'advocacia i de la procura o, en el cas de modificació legislativa, l'equivalent al títol professional d'advocat o advocada.  
I. Per a aquest fi, d'acord amb el que estableixen la Llei 34/2006, el seu reglament de desplegament, el Reial decret 775/2011 i la normativa aplicable en cada moment, com a Escola de Pràctica Jurídica creada per l'ICALI i homologada pel CGAE, podrà organitzar i impartir cursos que permeten accedir a l'avaluació que regula l'article 7 de la llei, sempre que aquests estudis els acrediten conjuntament els ministeris de Justícia i d'Universitats, d'acord amb el que disposa l'article 4.b del reglament.  
  
II. Igualment, aquesta activitat podrà realitzar-se a través d'una formació impartida conjuntament amb universitats públiques o privades, d'acord amb la fórmula que preveu l'article 4.c del reglament.  
b) La formació continuada que capacite permanentment advocats i advocades per a l'exercici correcte de la seua activitat professional.  
c) L'especialització professional mitjançant formació específica, que podrà ser, en el cas de formació impartida per l'organització corporativa i per a tindre eficàcia en tot el territori de l'Estat, homologada pel Consell General de l'Advocacia Espanyola.  
d) En els casos en què s'exigisca determinada especialització per a realitzar-se, habilitarà el professional de l'advocacia per a això, a través de la resolució corresponent de la Junta de Govern de l'ICALI o, si és el cas, per la seua homologació davant del CGAE o la instància administrativa o educativa pertinent.  
3. L'Escola de Pràctica Jurídica disposarà de:  
a) Un estatut propi.  
b) Independència econòmica.  
c) Els seus recursos econòmics procediran de:  
I. Partida pressupostària de l'ICALI, la quantia i la periodificació de la qual acordarà la Junta de Govern i s'aprovarà en la junta general corresponent als pressupostos anuals.  
II. Ingressos per matrícula de cursos o prestació de serveis relacionats amb els seus fins.  
III. Col·laboracions, subvencions o donacions de persones físiques o jurídiques, entitats públiques o privades.  
IV. Altres que s'indiquen en el seu estatut  
4. Els formadors seran preferentment i majoritàriament advocats i advocades, i es procurarà que altres professionals també participen en la formació a fi d'enriquir l'experiència docent amb altres juristes, pertanyents a la magistratura, la Fiscalia, lletrats i lletrades de l'Administració de justícia, de l'Advocacia de l'Estat, la Generalitat Valenciana, ajuntaments o institucions públiques, procura, funció pública, Cossos i Forces de Seguretat de l'Estat, medicina i peritatge o especialistes de tot ram i condició.  
5. Els cursos proposats, quan no estiguen subvencionats o declarats per la Junta de Govern de l'ICALI com d'especial interés, es podran suspendre si no arriben al nombre de matrícules suficients perquè la seua realització tinga un saldo positiu. D'aquesta circumstància caldrà donar compte en la publicitat d'aquest i, si es dona el cas, s'efectuarà la devolució de les quanties ingressades per aquest concepte als discents que s'hi hagen matriculat. Fins i tot amb dèficit, els cursos es podran realitzar sempre que la Junta de Govern de l'ICALI ho considere així.  
  
6. Els professionals de l'advocacia que participen com a tutors de pràctiques externes estaran sotmesos al règim disciplinari que preveu l'Estatut General de l'Advocacia.  
7. En cas de dissolució de l'escola descrita en el punt primer, l'ICALI, per si o mitjançant convenis de col·laboració d'altres institucions, disposarà amb caràcter permanent d'una escola de pràctica jurídica que la substituïsca per a desenvolupar les funcions descrites.  
8. En tot el que no regule aquest estatut, caldrà ajustar-se al que disposa l'Estatut General de l'Advocacia i altres normes aplicables.  
  
  
TÍTOL X  
Règim econòmic  
  
Article 66. Principis informadors i comptes anuals  
1. De conformitat amb el que disposa l'Estatut General de l'Advocacia Espanyola, el funcionament econòmic del Col·legi s'ajustarà al règim de pressupost anual i serà objecte d'una comptabilitat ordenada, que s'auditarà degudament, coincidint l'exercici econòmic amb l'any natural, i a l'efecte d'això es confeccionarà una memòria anual, d'acord amb les estipulacions de la llei.  
2. Tots els col·legiats i col·legiades podran examinar els comptes formulats pel Col·legi durant els quinze dies hàbils anteriors a la data de celebració de la Junta General a què hagen de sotmetre's per a aprovar-los o rebutjar-los. Aquest dret d'informació s'exercirà mitjançant un examen personal per part del col·legiat/ada, que podrà auxiliar-se d'un perit titulat en la matèria.  
  
Article 67. Recursos econòmics  
Constitueixen recursos econòmics del Col·legi:  
a) Els rendiments de qualsevol naturalesa que produïsquen les activitats que realitze, especialment els derivats de l'organització d'activitats de formació, i els béns o drets que integren el seu patrimoni.  
  
b) Les quotes d'incorporació.  
c) Els drets que corresponguen per expedició de certificats.  
d) Els drets que corresponguen per l'emissió de dictàmens, resolucions, informes o consultes que es realitzen sobre qualsevol matèria, incloent-hi les referides a honoraris, així com per la prestació d'altres serveis col·legials.  
e) L'import de les quotes ordinàries, fixes o variables, així com el de les quotes extraordinàries.  
f) Les subvencions que concedisca qualsevol administració pública o entitats privades i els donatius de persones físiques o jurídiques.  
  
g) Els béns i drets de tota classe que, per herència, llegat o altre títol passen a formar part del seu patrimoni.  
h) Les sancions de multa que, si és el cas, s'apliquen.  
i) Qualsevol altre que corresponga legalment.  
  
Article 68. Patrimoni del Col·legi  
El patrimoni del Col·legi l'administrarà la Junta de Govern, facultat que s'exercirà a través del tresorer o tresorera i amb la col·laboració tècnica que necessite.  
  
Article 69. Pressupost  
1. Anualment, la Junta de Govern elaborarà un pressupost que elevarà a la Junta General perquè n'efectue l'examen, l'esmena i l'aprovació o el rebuig.  
2. Si no s'aproven abans del primer dia de l'exercici econòmic corresponent, es consideraran automàticament prorrogats els pressupostos de l'exercici econòmic anterior.  
  
Article 70. De la comptabilitat  
La comptabilitat del Col·legi s'adaptarà al pla general de comptabilitat que estiga vigent en cada moment i s'auditarà anualment.  
  
  
TÍTOL XI  
De la responsabilitat  
  
Article 71. De la responsabilitat disciplinària  
El degà o degana i la Junta de Govern són competents per a exercir la potestat disciplinària en els termes que preveuen les normes legals i estatutàries sobre la matèria.  
  
Article 72. Potestat disciplinària  
La potestat disciplinària sobre els advocats, advocades i les societats professionals l'exercirà el Col·legi quan en el seu àmbit territorial s'haja comés la infracció segons el que disposa l'article 120 de l'Estatut General de l'Advocacia, llevat que recaiga sobre membres de la Junta de Govern, i en aquest cas caldrà ajustar-se al que preveuen aquest i la resta de normes aplicables estatals o autonòmiques.  
  
Article 73. Principis generals  
1. Els advocats i advocades i les societats professionals en les quals participen o presten servei estan subjectes a responsabilitat disciplinària en el cas d'infracció dels seus deures i obligacions professionals que contenen aquest estatut i les normes deontològiques de l'advocacia espanyola.  
2. Les facultats disciplinàries de l'autoritat judicial sobre els advocats s'ajustaran al que disposen les lleis processals. Les sancions o les correccions disciplinàries que imposen els tribunals es faran constar en l'expedient personal sempre que es referisquen directament a normes deontològiques o de conducta que hagen d'observar en la seua actuació davant de l'Administració de justícia.  
3. Les sancions disciplinàries corporatives es faran constar en tot cas, fins a la cancel·lació, en l'expedient personal del col·legiat o col·legiada o en el particular de la societat professional.  
  
Article 74. Infraccions  
1. Les infraccions que puguen portar aparellada una sanció disciplinària es classifiquen en molt greus, greus i lleus, i es descriuen a continuació:  
2. Infraccions molt greus. Són infraccions molt greus dels professionals de l'advocacia:  
a) La condemna en sentència ferma per delictes dolosos, en qualsevol grau de participació, a conseqüència de l'exercici de la professió.  
b) La condemna en sentència ferma a penes greus d'acord amb l'article 33.2 del Codi Penal.  
c) L'exercici de la professió en vulneració de resolucions administratives o judicials fermes d'inhabilitació o prohibició de l'exercici professional.  
d) La col·laboració o l'encobriment de l'intrusisme professional.  
e) L'exercici de la professió estant incurs en causa d'incompatibilitat.  
f) La vulneració del deure de secret professional quan la infracció concreta no estiga tipificada de manera específica.  
g) La renúncia o l'abandó de la defensa que se li haja confiat quan es cause indefensió al client.  
h) La negativa injustificada a realitzar les intervencions professionals que s'establisquen per llei, d'acord amb el que preveu l'article 17 de l'Estatut General de l'Advocacia.  
i) La defensa d'interessos contraposats amb els del mateix professional de l'advocacia o amb els del despatx del qual forme part o amb el qual col·labore.  
j) La percepció indeguda d'honoraris, drets o beneficis econòmics pels serveis derivats de la Llei 1/1996, de 10 de gener.  
k) La retenció o l'apropiació de quantitats corresponents al client i rebudes per qualsevol concepte.  
l) L'apropiació o la retenció de documents o arxius relatius a clients del despatx en què haja estat integrat prèviament, excepte autorització expressa del client.  
m) L'incompliment de les sancions imposades.  
n) La publicitat de serveis professionals amb incompliment dels requisits de l'article 20.2.c de l'Estatut General de l'Advocacia.  
3. Infraccions greus. Són infraccions greus dels professionals de l'advocacia:  
a) La vulneració dels deures deontològics en els casos següents:  
  
I. La infracció dels deures de confidencialitat i de les prohibicions que protegeixen les comunicacions entre professionals en els termes que estableix l'article 23 de l'Estatut General.  
II. L'incompliment dels compromisos formalitzats entre companys, verbalment o per escrit, en l'exercici de les seues funcions professionals.  
III. La falta de respecte degut o la realització d'al·lusions personals de menyspreu o descrèdit, en l'exercici de la professió, a un altre professional de l'advocacia o al seu client.  
IV. La inducció injustificada al client a no abonar els honoraris meritats per un company en cas de substitució o canvi de professional de l'advocacia.  
V. La retenció de documentació d'un client contra les seues instruccions expresses.  
VI. La falta de remissió de la documentació corresponent al professional de l'advocacia que el substituïsca en la gestió d'un assumpte.  
VII. La citació d'un professional de l'advocacia com a testimoni de fets relacionats amb la seua actuació professional.  
b) La publicitat de serveis professionals amb incompliment dels requisits de l'article 20 de l'Estatut General de l'Advocacia, excepte el que preveu l'article 124.n, en relació amb l'article 20.2.c del mateix estatut.  
c) L'incompliment dels deures d'identificació i informació que es recullen en els articles 48 i 49 de l'Estatut General.  
d) L'incompliment de les obligacions en matèria de reclamacions que recull l'article 52 de l'Estatut General de l'Advocacia.  
e) La falta del respecte degut als qui intervinguen en l'Administració de justícia.  
f) La falta de pagament de les quotes col·legials, sense perjudici de la baixa en el Col·legi per aquest motiu.  
g) La falta del respecte degut o la incompareixença injustificada a les citacions efectuades, sota prevenció, pels membres dels òrgans corporatius o de govern de l'advocacia en l'exercici de les seues funcions.  
  
h) La falta de compliment de les seues funcions com a membres d'òrgans de govern corporatiu que n'impedisca o en dificulte el funcionament correcte.  
i) La condemna penal ferma per la comissió de delictes lleus dolosos a conseqüència de l'exercici de la professió.  
j) La defensa d'interessos en conflicte amb els d'altres clients del professional de l'advocacia o el despatx del qual formara part o amb el qual col·laborara, en vulneració del que estableix l'article 51 de l'Estatut General de l'Advocacia Espanyola.  
k) L'incompliment injustificat de l'encàrrec contingut en la designació realitzada pel Col·legi en matèria d'assistència jurídica gratuïta.  
  
l) L'incompliment de l'obligació de comunicar la substitució en la direcció professional d'un assumpte al company substituït, en els termes que preveu l'article 60 de l'Estatut General de l'Advocacia.  
m) La relació o la comunicació amb la part contrària quan li conste que està representada o assistida per un altre professional de l'advocacia, excepte la seua autorització expressa.  
n) L'abús de la circumstància de ser l'únic professional de l'advocacia intervinent causant una lesió injusta.  
o) La incompareixença injustificada a qualsevol diligència judicial, sempre que cause un perjudici als interessos la defensa dels quals se li haja confiat.  
p) El pagament, el cobrament, l'exigència o l'acceptació de comissions o un altre tipus de compensació d'un altre professional de l'advocacia o de qualsevol persona infringint les normes legals sobre competència o les reguladores de la deontologia professional.  
q) La negativa o el retard injustificat a rendir comptes de l'encàrrec professional o a fer la liquidació corresponent d'honoraris i despeses que li exigisca el client.  
r) La compensació d'honoraris amb fons del client que no s'hagen rebut com a provisió, sense el seu consentiment.  
s) La falsa atribució d'un encàrrec professional.  
t) L'embriaguesa o el consum de drogues quan afecten l'exercici de la professió.  
u) La falta de contractació d'assegurança o garantia quan l'obligació de comptar amb aquest règim de garantia per a cobrir les responsabilitats per raó de l'exercici professional estiga prevista així per llei.  
v) La resta d'actes o omissions que constituïsquen una ofensa greu a la dignitat de la professió i a les regles que la governen, d'acord amb el que estableixen aquest Estatut General de l'Advocacia i altres normes legals.  
4. Infraccions lleus. Són infraccions lleus dels professionals de l'Advocacia:  
a) Ofendre lleument en qualsevol comunicació privada oral o escrita el professional de l'advocacia de la part contrària, sempre que no haja transcendit l'ofensa.  
b) Comprometre en les seues comunicacions i manifestacions amb el professional de l'advocacia de la part contrària el mateix client amb comentaris o manifestacions que puguen causar-li desprestigi.  
c) Impugnar reiteradament i injustificadament els honoraris d'altres professionals de l'advocacia.  
d) No atendre amb la deguda diligència les visites, les comunicacions escrites o telefòniques d'altres professionals de l'advocacia.  
e) No comunicar oportunament al Col·legi el canvi de domicili professional o qualsevol altra circumstància personal que afecte la seua relació amb aquell.  
f) No consignar en el primer escrit o actuació la seua identificació, el Col·legi al qual estiga incorporat i el número de col·legiat/ada.  
g) No atendre amb la diligència deguda els assumptes derivats del torn d'ofici, quan l'incompliment no constituïsca una infracció greu o molt greu.  
h) La incompareixença injustificada a qualsevol diligència judicial, que no puga considerar-se infracció molt greu.  
i) Els altres actes o omissions que constituïsquen una ofensa lleu a la dignitat professional o a les obligacions que la professió imposa.  
j) Qualsevol altre incompliment dels que preveuen l'Estatut General de l'Advocacia o el Codi Deontològic, quan no constituïsquen una infracció greu o molt greu.  
5. També es consideren infraccions disciplinàries les conductes detallades com a tals en aquest estatut i les descrites en l'Estatut General de l'Advocacia Espanyola no recollides en aquest.  
  
Article 75. Sancions  
Les sancions que podran imposar-se per les infraccions comeses són les següents:  
a) Advertència  
b) Multa pecuniària  
c) Suspensió de l'exercici de l'Advocacia per un termini no superior a dos anys  
d) Expulsió del Col·legi  
  
Article 76. Principi de proporcionalitat  
1. La imposició de qualsevol sanció guardarà l'adequació deguda entre la gravetat del fet constitutiu de la infracció i la sanció aplicada. Amb aquest fi es considerarà, en tot cas, l'existència de reincidència i reiteració, tenint especialment en compte la naturalesa i l'entitat dels perjudicis causats a tercers o a la professió.  
2. Es graduaran de conformitat amb el que disposa l'Estatut General de l'Advocacia Espanyola.  
  
Article 77. Sancions als professionals de l'advocacia en el torn d'ofici  
1. Les sancions als professionals per infraccions comeses en l'acompliment de la defensa en torn d'ofici seran les que preveu l'Estatut General de l'Advocacia i les que es recullen en el Reglament del torn d'ofici d'aquest col·legi.  
2. A les infraccions disciplinàries, també els són aplicables les normes internes aprovades per la Junta de Govern per a l'ordenació i el control de l'assistència a detinguts i presos, torn d'ofici i Servei d'Orientació Jurídica.  
  
Article 78. Regla general sobre infraccions i sancions a societats professionals  
1. La societat professional podrà ser sancionada en els termes que preveu l'Estatut General de l'Advocacia Espanyola.  
2. Les societats professionals podran ser sancionades, d'acord amb l'Estatut General de l'Advocacia Espanyola, per les infraccions comeses pels advocats que les integren, quan resulte acreditada la seua responsabilitat concurrent, com a partícips o encobridors, en la comissió d'aquestes infraccions. Es presumirà que hi ha aquesta responsabilitat concurrent quan les infraccions les hagen comeses per compte i en profit de la societat professional els seus administradors o els qui, seguint les seues instruccions, la representen. En aquests casos, es considerarà la infracció de la societat professional de la mateixa classe que la comesa per l'advocat a l'efecte d'aplicar la sanció corresponent.  
  
3. Igualment es podran sancionar les societats professionals per la realització de conductes directament imputables a la societat que estiguen tipificades com a infraccions per als advocats o advocades, i es graduaran les infraccions d'acord amb el que preveu l'Estatut General de l'Advocacia Espanyola.  
  
Article 79. Sancions per a les societats professionals  
Les sancions són les que determina l'Estatut General de l'Advocacia Espanyola.  
  
Article 80. De la mediació deganal  
El professional que reba l'encàrrec de promoure actuacions contra un company o companya sobre responsabilitat emanada de l'exercici professional, i no constitutiva de delicte, haurà d'informar el Deganat amb caràcter previ al seu exercici, com a regla de consideració, a fi que es realitze una labor de mediació, llevat que excepcionalment la considere totalment innecessària. El que es tracte en la mediació col·legial estarà sotmés al secret professional.  
  
Article 81. Del procediment disciplinari  
El procediment disciplinari es tramitarà d'acord amb el Reglament de règim disciplinari del Consell General de l'Advocacia Espanyola i, subsidiàriament, el que estableix la Llei 39/2015, d'1 d'octubre, del procediment administratiu comú de les administracions públiques.  
  
Quant a l'execució, la prescripció i l'extinció de les infraccions i les sancions caldrà ajustar-se igualment a la normativa esmentada.  
El termini màxim en què ha de notificar-se la resolució expressa no podrà excedir sis mesos des de la data de l'acord d'iniciació.  
  
  
  
  
TÍTOL XII  
Del règim jurídic dels acords i les seues impugnacions  
  
Article 82. Dels acords  
1. Els acords de la Junta General, de la Junta de Govern del Col·legi i les decisions del degà i de la Junta de Govern seran immediatament executius, llevat que el mateix acord establisca una altra cosa o es tracte de matèria disciplinària.  
2. Els acords que calga notificar personalment als col·legiats/ades, referits a qualsevol matèria, fins i tot la disciplinària, podran fer-se en el domicili professional que hagen comunicat al Col·legi. Si no es pot efectuar la notificació en els termes que preveuen els articles 40 i següents de la Llei 39/2015, d'1 d'octubre, del procediment administratiu comú de les administracions públiques, en cas de comunicació en paper el lliurament podrà realitzar-lo un empleat del Col·legi; i si tampoc així pot efectuar-se la notificació, es considerà realitzada al cap de quinze dies d'haver-se col·locat en el tauler d'anuncis del mateix col·legi d'advocats, que podrà fer-se tal com preveu l'article 46 de la llei esmentada.  
3. Així mateix, els col·legiats/ades podran rebre, si així ho desitgen, les notificacions a través de la finestreta única, tal com preveu l'Estatut de l'Advocacia Espanyola.  
  
Article 83. De la nul·litat i l'anul·labilitat dels acords  
1. Són nuls de ple dret els actes dels òrgans col·legials que incórreguen en algun dels supòsits que estableix l'article 47 de la Llei 39/2015, d'1 d'octubre, del procediment administratiu comú de les administracions públiques.  
2. Són anul·lables els actes dels òrgans col·legials que incórreguen en els supòsits que estableix l'article 48 de la llei esmentada.  
  
Article 84. Del recurs d'alçada  
1. Les persones amb interés legítim podran formular un recurs davant del Consell Valencià de Col·legis d'Advocats contra els acords de la Junta de Govern i de la Junta General del Col·legi d'Advocats, dins del termini d'un mes des de la publicació o, si és el cas, una notificació als col·legiats/ades o a les persones a qui afecten.  
2. El recurs podrà interposar-se davant de l'òrgan que haja dictat l'acte que s'impugna o davant del competent per a resoldre'l. Si es presenta davant de la Junta de Govern, s'elevarà amb els seus antecedents i l'informe que corresponga al Consell Valencià dins dels quinze dies següents a la data de presentació, llevat que repose d'ofici el seu propi acord en aquest termini. El recurrent podrà sol·licitar la suspensió de l'acord contra el qual s'ha recorregut i la comissió permanent del Consell podrà acordar-la o denegar-la motivadament.  
3. Les persones amb interés legítim podran formular un recurs d'alçada, en el termini d'un mes des de la notificació, contra les resolucions del degà i, si és el cas, de la resta de membres de la Junta de Govern, davant del Consell Valencià de Col·legis d'Advocats o Consell General de l'Advocacia, segons siga procedent.  
  
Article 85. De la possibilitat de recurs per la Junta de Govern  
La Junta de Govern també podrà recórrer contra els acords de la Junta General davant del Consell Valencià de Col·legis d'Advocats en el termini d'un mes des que s'adopten.  
Si la Junta de Govern entén que l'acord contra el qual es recorre és nul de ple dret o greument perjudicial per als interessos del Col·legi, podrà sol·licitar la suspensió de l'acord contra el qual s'ha recorregut i la comissió permanent del Consell podrà acordar-la o denegar-la motivadament.  
  
Article 86. De la possibilitat de recórrer davant de la jurisdicció contenciosa administrativa  
Els actes emanats de les juntes generals, de la Junta de Govern del Col·legi, del degà i la resta de membres de la Junta de Govern, i del Consell Valencià de Col·legis d'Advocats quan estiguen subjectes al dret administratiu, una vegada esgotats els recursos corporatius, seran directament recurribles davant de la jurisdicció contenciosa administrativa.  
  
Article 87. Terminis  
Els terminis d'aquest estatut expressats en dies s'entendran referits a dies hàbils, llevat que expressament es diga una altra cosa.  
La Llei 39/2015, d'1 d'octubre, del procediment administratiu comú de les administracions públiques, s'aplicarà a tots els actes dels òrgans col·legials que suposen l'exercici de potestats administratives. En tot cas, aquesta llei tindrà caràcter supletori per al que no preveja aquest estatut.  
  
TÍTOL XIII  
De la modificació de l'Estatut  
  
Article 88. Modificació de l'Estatut  
L'aprovació de la modificació d'aquest estatut serà competència de la Junta General Extraordinària, en els termes i amb els requisits que preveu l'Estatut General de l'Advocacia Espanyola, a proposta de la Junta de Govern o d'un grup que represente un nombre superior al 15 % de col·legiats i col·legiades.  
Els qui hagen proposat la modificació, acompanyaran el text a fi que el comunique la Junta de Govern a tots els membres del Col·legi perquè en tinguen coneixement. Qualsevol col·legiat o col·legiada podrà formular esmenes totals o parcials a aquest, que haurà de presentar dins dels dos mesos següents a la publicació d'aquest, i aquestes seran les úniques que se sotmeten a discussió i votació.  
  
La Junta General es convocarà dins del mes següent a l'expiració de termini i la recepció d'esmenes, i haurà de celebrar-se abans dels dos mesos següents a la convocatòria.  
En la Junta General, el membre de la Junta que designe aquesta defensarà la proposta de modificació i, seguidament, qui haja proposat l'esmena, o si en són diverses, la persona que designen entre ells podrà fer ús del dret a la seua defensa. Una vegada finalitzada la seua intervenció, s'obriran torns a favor i en contra, de manera alternativa per cada esmena presentada, i seguidament se sotmetran a votació.  
  
Una vegada finalitzat el torn d'esmenes, el text definitiu del projecte se sotmetrà a votació i, si és el cas, s'elevarà al consell corresponent perquè s'aprove. Es remetrà també a l'administració amb competència en matèria de règim jurídic de col·legis professionals, perquè s'aprove definitivament, amb una qualificació prèvia de legalitat.  
  
  
TÍTOL XIV  
Del canvi de denominació, fusió, segregació,   
dissolució i liquidació  
  
Article 89. De la fusió, la segregació, la dissolució i la liquidació del Col·legi   
La fusió amb altres col·legis, la segregació per a constituir-ne un altre d'àmbit territorial inferior i la dissolució del Col·legi es podran acordar en una junta general extraordinària convocada especialment a l'efecte per la Junta de Govern, només quan ho sol·licite almenys una cinquena part dels col·legiats/ades exercents, amb més de tres mesos d'antiguitat en l'exercici professional. A la Junta hauran d'assistir personalment almenys la meitat més un dels integrants del cens col·legial, i no es permet la delegació del vot.  
En el cas que se n'aprove la dissolució, requerirà l'aprovació del Govern Valencià amb un informe previ del Consell Valencià de Col·legis d'Advocats. Per a la dissolució, és necessari l'acord de la Junta General Extraordinària amb un quòrum de la meitat més un dels col·legiats/ades, i amb un vot a favor de la majoria dels presents, amb un informe previ del Consell Valencià de Col·legis d'Advocats.  
En cas de dissolució, la mateixa junta general proveirà el que siga convenient quant a la liquidació, determinarà el nombre de liquidadors i designarà els col·legiats/ades que hagen d'actuar com a tals, i també establirà les atribucions que els corresponguen en l'exercici de la seua funció i el procediment que haja de seguir-se per a la liquidació.  
D'acord amb el que disposa l'article 8 de la Llei 6/1997, de consells i col·legis professionals de la Comunitat Valenciana, en la fusió s'haurà d'obtindre l'aprovació del Consell mitjançant un decret. Si es tracta de la dissolució, requerirà l'aprovació mitjançant una llei de la Generalitat.  
  
  
  
  
DISPOSICIÓ ADDICIONAL  
  
En tot el que no preveja aquest estatut, serà aplicable el que prevegen les lleis que regulen els col·legis professionals i l'Estatut General de l'Advocacia Espanyola.  
  
  
DISPOSICIONS TRANSITÒRIES  
  
Primera  
El defensor/a del col·legiat/ada triat per la Junta de Govern de l'ICALI es quedarà en el càrrec fins a la pròxima renovació del càrrec de degà, moment en el qual serà aplicable el que s'estipule per a la seua elecció.  
  
Segona  
El funcionament de les delegacions, les agrupacions, les seccions, les comissions, l'Escola de Pràctica Jurídica i les àrees de responsabilitat existents actualment continuaran regint-se per les normes pròpies de cada una d'aquestes mentre no s'oposen a aquest estatut, i, si és el cas, haurà d'adaptar-se a aquest en els sis mesos posteriors a l'aprovació d'aquest si és necessari.  
  
Tercera  
S'habilita expressament la Junta de Govern per a introduir les eventuals modificacions estatutàries que requerisca el Consell General de l'Advocacia Espanyola i/o l'òrgan competent de la Generalitat Valenciana en tràmit de qualificació de la seua legalitat.  
  
  
DISPOSICIÓ FINAL  
  
Aquest estatut entrarà en vigor una vegada aprovat per la junta general extraordinària del Col·legi convocada per a aquest fi, confirmada aquesta aprovació pel Consell General de l'Advocacia Espanyola i practicat el control de legalitat per la Conselleria competent, i després de la publicació en el Diari Oficial de la Generalitat Valenciana; la Junta de Govern haurà de donar la publicitat oportuna al seu text per al coneixement general dels col·legiats/ades.  
  
  
DISPOSICIÓ DEROGATÒRIA  
  
Queden derogades totes les disposicions que s'oposen al contingut d'aquest estatut i, especialment, el publicat pel Diari Oficial de la Generalitat Valenciana el 10 de maig de 2007.